Mathayo 25 - Holy Bible [Luo Bible 2020] - (Mat 25)\n“E kindeno pinyruodh polo nopim gi nyiri apar manokawo techegi bangʼe owuok odhi romo ne wuon kisera.\nAbich kuomgi nofuwo, to abich ne riek.\nMago mofuwo nokawo techegi to ne ok gitingʼo mafuta kata matin gidhigo.\nTo mago mariek to notingʼo mafuta e kubni kaachiel gi techegi.\nWuon Kisera nokawo sa mathoth kapok obiro, omiyo wengegi nobedo mapek kargi duto mi nindo noterogi.\n“To e chuny otieno koko moro nogore matek ni, ‘Wuon kisera eri odonjo! Wuoguru oko mondo uromne!’\n“Eka nyiri duto nochiew kendo negiiko techegi.\nNyiri mofuwo nowachone mago mariek ni, ‘Pognwauru mafuta matin, nikech techewa dwa tho.’\n“To negikwerogi ni, ‘Ooyo, sa moro mafuta ma wan-go ok nyal romowa kaachiel kodu. Gima ber en ni dhiuru ir joma uso mafuta mondo ungʼiew maru kuomgi.’\n“To kane oyudo gin e yo gidhi ngʼiewo mafuta, wuon kisera nochopo. Nyiri mane oikore nodonjo kode e nyasi mar arus; kendo nolor dhoot.\n“Bangʼe achien nyiri mamokoka bende nobiro. Ne gidwongʼo kagiwacho ni, ‘Ruoth, Ruoth, yawnwa dhoot!’\n“To nodwokogi ni, ‘Awachonu adier ni akiau.’\n“Emomiyo beduru motangʼ, nikech ok ungʼeyo odiechiengʼ kata sa.\n“Loch Polo nobed machal gi ngʼat moro ma kane owuok odhi e wuoth to noluongo jotichne mi oketo mwandune e lwetgi.\nAchiel kuomgi nomiyo pesa moromo talanta abich, to machielo nomiyo talanta ariyo, kendo machielo talanta achiel; komiyo moro ka moro kuomgi pesa maromre gi nyalone. Eka nodhi e wuodhe.\nNgʼama nomi talanta abich nodhi sano sano moketo pesane e tich, kendo noyudo talanta abich mamoko kaka ohande.\nKamano bende, ngʼat mane omi talanta ariyo noyudo ariyo ewi mane omiye.\nTo ngʼat mane oyudo talanta achiel nowuok odhi mokunyo bur ei lowo, kendo oyiko pesa ruodhe kanyo.\n“Bangʼ kinde marabora ruodh jotijgo noduogo kendo nogoyo kodgi kwano.\nNgʼat mane nigi talanta abich nokelo talanta abich mamoko ewi mane omiye, kendo nowachone ruodhe ni, ‘Ruoth, ne imiya talanta abich, to neye, aseloso abich mamoko e wiye.’\n“Ruodhe nodwoke ni, ‘Isetimo maber ahinya. In jatich maber kendo ma ja-adiera! Isebedo ja-adiera gi gik matin nono omiyo koro abiro keti jarit gik mangʼeny. Bi idonji e mor mar ruodhi!’\n“Ngʼat mane nigi talanta ariyo bende nobiro, mowacho ni, ‘Ruodh, ne imiya talanta ariyo, to neye, aseloso ariyo mamoko.’\n“Ruodhe nodwoke ni, ‘Isetimo maber ahinya. In jatich maber kendo ma ja-adiera! Isebedo ja-adiera gi gik matin nono, omiyo koro abiro keti jarit gik mangʼeny. Bi idonji e mor mar ruodhi!’\n“Eka ngʼat mane nigi talanta achiel nobiro, mowacho ni, ‘Ruoth, ne angʼeyo ni in ngʼat makoch, ma keyo kama ne ok ichwoye, kendo ma choko kama ne ok aludoe kodhi.\nOmiyo ne aluor mine adhi kendo ne apando talanta-ni ei lowo. Girino eri kawe.’\n“To ruodhe nodwoke ni, ‘In jatich ma kite rach kendo ma jasamuoyoni. Kare ne ingʼeyo ni akeyo kama ne ok akome kendo ni achoko kama ne ok aludoe kodhi?\nKa kamano to mad ne iket pesana e od keno kama nonyalo medoree kende, mondo kane aduogo to ayude gi ohande.\n“ ‘Omiyo mayeuru talanta-no mondo umi jalno man-gi talanta apar.\nNimar ngʼat man-go nomedne mi nobed gi gik mogundho; to ngʼat ma ongego kata mano ma en-go nomaye.\nKoro kawuru jatich manonono udhir oko e mudho, kama ywagruok gi mwodo lak nobedie.’\n“Ka Wuod Dhano nobi e duongʼne, kaachiel gi malaike duto, enobed e kom lochne, man-gi duongʼ mar polo.\nJoma ok jo-Yahudi duto nochokre e nyime, kendo enopog ji, kopogo ngʼato ka ngʼato gi wadgi, mana kaka jakwath pogo rombe kogolo e dier diek.\nEnoket rombe e bade korachwich, to diek e bade koracham.\n“Eka Ruoth nowach ne joma ni e bade korachwich ni, ‘Biuru, un joma ogwedhi mag Wuora; kawuru girkeni maru, pinyruoth mane oiknu nyaka aa chwech piny.\nNimar ne adenyo to ne umiya gimoro achamo; riyo noloya, to ne umiya gimoro amodho; ne an wendo; kendo nurwaka ei ot;\nne achando lewni, kendo ne urwaka; ne atuo kendo ne urita; ne an e od twech, kendo ne ubiro lima.’\n“Eka joma karego nodwoke ni, ‘Ruoth, karangʼo mane wanenie kidenyo mi wamiyi chiemo, kata ka riyo oloyi, mi wamiyi gimoro imodho?\nKarangʼo mane wanenie ka in wendo mi warwaki ei ot, kata kichando lewni mi warwaki?\nKarangʼo mane waneni ka ituo kata ka in e od twech mi walimi?’\n“To Ruoth nodwokgi ni, ‘Awachonu adier ni, gimoro amora mane utimo ne achiel kuom owetenagi matinie mogik, ne utimona.’\n“Eka enowachne joma ni e bade koracham ni, ‘Auru buta, un joma okwongʼ-gi, mondo udonji ei mach manyaka chiengʼ mane olosi ne Jachien gi malaikege.\nNimar ne adenyo, to onge gima numiya mondo acham; riyo noloya, to onge gima numiya mondo amodhi;\nne an wendo, to ne ok urwaka ei ot; ne achando lewni, to ne ok urwaka; ne atuo kendo ne an e od twech, to ne ok ulima?’\n“To gin bende ginidwok ni, ‘Ruoth, ne waneni karangʼo kidenyo, kata ka riyo oloyi, kata ka in wendo, kata kichando lewni, kata kituo, kata ka in e od twech, to ne ok wakonyi?’\n“To enodwokgi ni, ‘Awachonu adier ni, gimoro amora mane ok utimo ne achiel kuom jomatindogi, ne ok utimo ne an.’\n“Eka gini aa kanyo mi gidonji e kum mochwere, to joma kare e ngima mochwere.”


Jo-hibrania 4 12 tiend “wach nyasaye” | Puonjruok\nSOM E Afrikaans Albanian Amharic Arabic Armenian Armenian (Ma Imbo) Aymara Azerbaijani Azerbaijani (Cyrillic) Bassa (Cameroon) Bengali Bicol Bolivian Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dhok mar Ranyisi ma Australian Dhok mar Ranyisi ma South African Dholuo Dutch Efik Estonian Ewe Faransa Fijian Finnish Fon Ga Georgian German Greek Guarani Gujarati Gun Hausa Hebrew Hiligaynon Hindi Hungarian Icelandic Igbo Iloko Indian Sign Language Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kisungu Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lithuanian Luganda Lunda Luvale Macedonia Malagasy Malay Malayalam Mambwe-Lungu Marathi Maya Mingrelian Mixe Mongolian Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curacao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\n“Wach Nyasaye ngima”\n“Wach Nyasaye” ma Jo-Hibrania 4:12 wacho ni ‘ngima kendo nigi teko ma tiyo’ en mane?\nWeche molworo ndikono nyiso ni Paulo ne wuoyo e wi ote kata dwach Nyasaye kaka ma wasomo e Muma.\nKinde mang’eny, watiyoga gi ndiko mar Jo-Hibrania 4:12 e bugewa mondo wanyisgo ni Muma nigi teko mar loko ngima ji kendo mano en adier. Kata kamano, ber ng’eyo gima Paulo ne wuoye ka nondiko weche manie Jo-Hibrania 4:12. Ne ojiwo Jokristo ma Jo-Hibrania mondo oriw lwedo dwach Nyasaye. Dwaro mag Nyasaye ne yudore e ndiko maler. Paulo notiyo gi ranyisi mar Jo-Israel ma Nyasaye noreso ka golo e piny Misri. Ne gigeno donjo e piny ma nosingnegi ma ne en piny “mopong’ gi chak gi mor kich,” kama ne gidhi yudoe yueyo madier.—Wuok 3:8; Rap. 12:9, 10.\nMano ne en dwach Nyasaye ma nosenyiso joge. Gima lit en ni Jo-Israel nobedo gi chuny matek kendo ne ok gibedo gi yie, omiyo thothgi ne ok odonjo e yueyono. (Kwan 14:30; Jos. 14:6-10) Kata kamano, Paulo nowacho ni pod ne nitie ‘singo mar donjo e yueyo’ mar Nyasaye. (Hib. 3:16-19; 4:1) ‘Singono’ en achiel kuom dwach Nyasaye mosenyiso joge. Mana kaka Jokristo ma Jo-Hibrania, wan bende wanyalo somo dwach Nyasaye kendo riwo dwarono lwedo. Mondo Paulo ne nyis ni singono otenore e Ndiko, notiyo gi weche moko ma nogolo e Chakruok 2:2 kod Zaburi 95:11.\nWamor ng’eyo ni ‘singo mar donjo e yueyo mar Nyasaye pod dhi nyime.’ Wan gadier ni singo ma Muma wuoye mar donjo e yueyo mar Nyasaye en gima nyalore kendo wasekawo okenge ma dwarore mondo wadonj e yueyono. Ok watim kamano kuom luwo chike Musa kata temo timo gik mamoko mondo wamor Jehova. Kar mano, nikech wan gi yie kuom Jehova, wariwo lwedo dwache kendo pod wadhi nyime timo kamano. E wi mano, ji mathoth e piny mangima osechako puonjore Muma mondo ging’e gik ma Nyasaye oseelonwa e wi dwache. Mano osemiyo giloko kit ngimagi, gibedo gi yie, kendo obatisgi. Lokruoge ma gitimo e ngimagi nyiso maler ni “wach Nyasaye ngima kendo en gi teko ma tiyo.” Gik ma Nyasaye oseleronwa e Muma motudore gi dwache, osemiyo waloko ngimawa kendo pod gibiro dhi nyime chwalowa mondo watim lokruoge ma dwarore e ngimawa.\nPenjo Moa Kuom Josombwa—Septemba 2016


Bible in one year - Luo Bible 2020 - January 16\n1. Jakobo nowinjo ni yawuot Laban ne wacho niya, “Jakobo osekawo gik ma wuonwa nigo duto kendo oseyudo mwandugi duto koa kuom wuonwa.”\n2. Kendo Jakobo noneno ni pach Laban ok nikode kaka chon.\n3. Eka Jehova Nyasaye nowacho ne Jakobo niya, “Dogi e pinyu ir oweteni kendo abiro bet kodi.”\n4. Kuom mano Jakobo nooro wach ne Rael kod Lea mondo gibi e lek kumane okwayoe.\n5. Nowachonegi niya, “Aneno ni paro ma wuonu nigo koda ok en paro mane en-go mokwongo, kata kamano Nyasach wuora osebedo koda.\n6. Ungʼeyo kaka asetiyo ne wuonu gi tekra duto.\n7. To wuonu osewuonda ka oloko chudona nyadipar. To kata kamano, Nyasaye ok oseweyo otimona marach.\n8. Wuonu nowacho ni, ‘Mago ma kitgi angʼech nobed pokni;’ eka jamni duto nonywolo mago ma kitgi angʼech kende, to bende kane owacho ni, ‘Mago ma kitgi rabok nobed pokni,’ eka jamni duto nonywolo mana mago ma kitgi rabok.\n9. Kuom mano Nyasaye osekawo kweth mag jamni mag wuonu kendo osemiyagi.\n10. “ E kinde mane jamni mathuondi dwaro luwo jamni mamon, naleko ni nywogi duto mane oluwo jamni mamon ne gin mago man-gi kido marabok gi mago man-gi kido marangʼech kod mago man-gi kido mopogore opogore.\n11. Malaika mar Nyasaye noluonga e lek ni, ‘Jakobo.’ Eka nadwoke ni, ‘An ka.’\n12. Eka malaika nomedo wachona ni, ‘Tingʼ wangʼi kendo ineye kaka nywogi duto maluwo diek gin rabok, angʼech kod ma dikiyo, nimar aseneno gik moko duto ma Laban osebedo katimoni.\n13. An e Nyasaye mane ofwenyoreni Bethel kamane iwiroe siro gi mo kendo kama ne isingori kikwongʼori ne an. Koro wuogi ia e pinyni kendo idog thuru.’ ”\n14. Eka Rael kod Lea nodwoke niya, “Bende pod wadongʼ gi pok moro amora e mwandu wuonwa?\n15. Donge tinde okwanowa mana kaka jomoko nono? Ok en mana ni osechiwowa kende, to osechano nyaka mwandu duto mane okendwa.\n16. Adier mwandu duto ma Nyasaye osegolo kuom wuonwa gin mawa kod nyithindwa. Omiyo tim gimoro amora ma Nyasaye osenyisi.”\n17. Eka Jakobo nokawo nyithinde kod monde mi oketo ewi ngamia,\n18. kendo nosembo jambe duto e nyime kaachiel gi gik moko duto mane osechoko e piny Padan Aram, mondo odhi ir Isaka wuon-gi e piny Kanaan.\n19. Kane Laban osedhi ngʼado yie rombe, Rael nokwalo nyiseche mag wuon-gi.\n20. To kata kamano, Jakobo nowuondo Laban ja-Aram ka ok onyise ni odok thurgi.\n21. Kuom mano noringo gi mago mane en-go duto, kendo nongʼado Aora koluwo yo mochomo piny gode mag Gilead.\n22. E odiechiengʼ mar adek Laban nowinjo ni Jakobo osepondo modhi.\n23. Nokawo wedene molawo Jakobo; kuom ndalo abiriyo; kendo nojuke e piny gode mag Gilead.\n24. Eka Nyasaye nofwenyore ne Laban ja-Aram gotieno e lek mi owachone niya, “Ne ni ok iwachone Jakobo gimoro amora, maber kata marach.”\n25. Ka Laban nojuko Jakobo noyudo ka oseguro hembe e piny gode mag Gilead kendo mi en bende gi wedene noguro hembe kanyo.\n26. Eka Laban nopenjo Jakobo niya, “En angʼo ma isetimoni? Isewuonda kendo iseringa gi nyiga mana ka joma omak e lweny.\n27. Ere gima nomiyo iringo lingʼ-lingʼ ka akia? Angʼo ma nomoni nyisa, mondo omi asewi gi mor kiwerni kendo igoni thum?\n28. Bende ne ok iweyo agoyoni oriti gi nyiga gi nyikwaya. Kuom mano isetimo gima ofuwo.\n29. Ngʼe ni an-gi teko mar hinyi, to Nyasach wuonu ne onyisa otieno manyoro ni, ‘Ne ni ok iwachone Jakobo gimoro amora, maber kata marach.’\n30. Angʼeyo ni nyoro iwuok nikech siso ma in-go mar dok ir joodu. To angʼo momiyo nyoro ikwalo nyisechena?”\n31. Jakobo nodwoko Laban niya, “Ne aluor nikech nyo aparo ni dipo ka imaya nyigi githuon.\n32. To ngʼato angʼata ma iyudo gi nyisechegi ok nokwo. E nyim jowagi, rang in iwuon giri moro amora madabedgo kendo ka iyudo to kaw.” To Jakobo ne ok ongʼeyo ni Rael nosekwalo nyisechego.\n33. Eka Laban nodonjo ei hemb Jakobo kendo ei hemb Lea kendo ei hemb jotichgi ariyo ma nyiri to ne ok oyudo gimoro. Bangʼ kane osea ei hemb Lea nodonjo ei hemb Rael.\n34. Noyudo ka Rael osekawo nyisechego mopando e bwo kom ngamia mobetie. Laban nodwaro gik moko duto mane ni ei hema to ne ok oyudo gimoro.\n35. Rael nowacho ni wuon-gi niya, “Yaye ruodha, kik mirima maki koda ni atamora chungʼ e nyimi nikech an e kindena mag neno malo.” Kuom mano Laban nomanyo nyisechenego to ne ok oyudo.\n36. Jakobo mirima nomako mi odhawo gi Laban. Nopenje niya, “En richo mane masetimo momiyo ilawa matek kama?\n37. Koro ero isemanyo giga duto, angʼo ma iyudo ma mari? Kete e lela e nyim oweteni kod owetena kendo we gingʼad bura e kindwa.\n38. “Asebedo kodi koro higni piero ariyo, to rombi kata dieki pok obwogo bende achamo imi kata achiel.\n39. Ne ok akeloni chiayo ma ondiek ochamo; to ne achulo chiayo mangima an awuon. Bende ne iketo ni achuli kuom gimoro amora mane okwal gotieno kata godiechiengʼ.\n40. Kamano e kaka ne abet; chiengʼ nochama godiechiengʼ kendo koyo nochama gotieno, kendo nindo noringo oa e wangʼa.\n41. Ne en kama kuom higni piero ariyo kane an e odi. Ne atiyoni kuom higni apar gangʼwen ne nyigi ariyo, kendo higni auchiel ne jambi, kendo ne imaya pokna nyadipar.\n42. Ka dine ni Nyasach wuora, Nyasach Ibrahim, kod luor mane Isaka nigo, ne ok ni koda, adier dine iriemba gi lweta nono. To Nyasaye oseneno chandruokna gi tich matek mar lweta, kendo nyo okweri otieno manyoro ni kik itimna gimoro marach.”\n43. Laban nodwoko Jakobo niya, “Mon-go gin nyiga, nyithindogo gin nyithinda, kendo kwethgo gin kwethga. Gik moko duto minenogo gin maga. To koro en angʼo marach madatimne nyigagi, kata ne nyithindo ma ginywolo?\n44. Bi, mondo watim singruok, in kod an, kendo we obed kaka ranyisi e kindwa kodi.”\n45. Omiyo Jakobo nokawo kidi mochunge ka siro.\n46. Nowacho ne wedene niya, “Chokuru kite moko.” Kuom mano negikawo kite kendo negichokogi pith mine gichiemo but pidhno.\n47. Laban nochako nying kanyo ni Jegar-Sahadutha; kendo Jakobo nochake ni Galeed.\n48. Laban nowacho niya, “Pidhni en janeno e kinda kodi kawuono!” Mano emomiyo iluonge ni Galeed.\n49. Bende kanyo nochak ni Mizpa (tiende ni kar ngʼicho), nikech Laban nowacho niya, “Mad Jehova Nyasaye bed jarit e kinda kodi ka wan mabor.\n50. Ka isando nyiga kata ikendo nyiri mamoko bangʼ nyigagi, kata obedoni onge janeno kae, to ngʼe malongʼo ni Nyasaye e janeno e kindwa.”\n51. Laban nomedo wacho ne Jakobo niya, “Ne pidhni kendo ne sironi maseketo e kinda kodi.\n52. Pidhni kata sironi gin joneno ni ok nakadh pidhni mondo amonji kendo in bende ok nikadh pidhni kata sironi mondo imonja.\n53. Mad Nyasach Ibrahim, kod Nahor, gi Nyasach kwereni obed jangʼad bura e kindwa.” Omiyo Jakobo notimo kwongʼruok e nying Nyasach Isaka wuon-gi.\n54. Notimo misango e godno kendo noluongo wedene e nyasino. Bangʼ kane gisechiemo, ne ginindo kanyo.\n55. Kiny ne gokinyi mangʼich, Laban nogone nyige gi nyikwaye oriti kendo nogwedhogi. Eka nowuok modok dala.\n1. Jakobo nodhi nyime gi wuodhe, kendo malaike mag Nyasaye noromo kode.\n2. Kane Jakobo onenogi, nowacho niya, “Ma en kambi mar Nyasaye!” Kuom mano nochako kanyo ni Mahanaim (tiende ni kembni ariyo).\n3. Jakobo nooro joote nyime ir owadgi Esau e piny Seir, gwengʼ mar Edom.\n4. Jakobo nomiyogi chik niya, “Ma e gima onego udhi uwach ne ruodha Esau: Misumbani Jakobo wacho ni, ‘Asebedo ka adak gi Laban kendo asebedo kuno nyaka chil kawuono.\n5. An kod dhok kod punde, rombe gi diek, jotich machwo kod jotich mamon. Omiyo koro aoro oteni ne ruodha, mondo ayud ngʼwono e wangʼe.’ ”\n6. Kane jootego odwogo ir Jakobo negiwachone niya, “Ne wadhi ir owadu Esau kendo koro obiro mondo orom kodi, to ji mia angʼwen bende ni kode.”\n7. Kane Jakobo owinjo mano luoro kod kibaji nogoye mangʼeny mi nopogo jambe, gi dhoge kod ngamia e migepe ariyo.\n8. Noparo e chunye niya, “Ka Esau omonjo migawo achiel, to migawo machielo modongʼ nyalo tony.”\n9. Eka Jakobo nolamo kawacho niya, “Yaye Nyasach kwara Ibrahim, Nyasach wuora Isaka, Jehova Nyasaye mane owachona ni, ‘Dogi thuru ir jou, kendo abiro miyo inyaa,’\n10. ok awinjora gi kech kod adieragi duto misenyiso jatichni. Ne an mana gi ludha kende kane angʼado aora Jordan, to koro aseduogo gi ogendini ariyo.\n11. Alamo ni mondo iresa e lwet owadwa Esau nikech aluor ni obiro biro ma omonja kaachiel gi mon kod nyithindgi.\n12. To isewachona ni, ‘Adier abiro miyo inyaa kendo abiro miyo nyikwayi bedo mathoth ka kuoyo man e dho nam, ma ok nyal kwan.’ ”\n13. Jakobo nonindo kanyo, kendo kuom gik mane en-go ne oyiero mich ne owadgi Esau kaka:\n14. Diek mamon mia ariyo kod nywogi piero ariyo, rombe mamon mia ariyo gi imbe piero ariyo,\n15. ngamia mamon piero adek gi nyithindgi, dhok mamon piero angʼwen kod rwedhi apar, kod punde mamon piero ariyo kod punde machwo apar.\n16. Noketogi e lwet jotichne ka moro ka moro otelone kweth ka kweth kendo nowachonegi niya, “Teluru nyima kuweyo thuolo e kind kweth ka kweth.”\n17. Nomiyo ngʼat mane otelo chik niya, “Ka owadwa Esau oromo kodi mopenji ni, ‘In jatich ngʼa, to idhi kanye kendo ni jamni duto misembogi gin mag ngʼa?’\n18. Eka iwachne ni, ‘Magi gin mag jatichni Jakobo. Gin mich ma oor ne ruodha Esau, Jakobo bende biro bangʼwa.’ ”\n19. Bende nomiyo ngʼat mar ariyo, gi ngʼat mar adek kod jogo duto mane luwo bangʼ kweth chik niya, “Un duto wachuru ne Esau mana gima chalre kuromo kode.\n20. Kendo une ni uwacho ni, ‘Jatichni Jakobo biro bangʼwa.’ ” Nikech noparo niya, “Obiro hoye gi mich ma ooroneni kendo ka oneno to ponono obiro rwaka.”\n21. Kuom mano mich Jakobo noter motelo, ka en to nodongʼ ei kambi.\n22. Otienono Jakobo nochungʼ mokawo monde ariyo, jotichne mamon ariyo kod yawuote apar gachiel kendo negikadho aora mar Jabok.\n23. Jakobo nokawo joge kaachiel gi gige mi nokowogi nyaka loka aora Jabok.\n24. Bangʼ mano Jakobo nodongʼ kende, kendo ngʼato noi kode otieno duto nyaka okinyi.\n25. Kane ngʼatno oneno ni ok onyal goye piny, nomulo fuoni mar bamne, kuom mano chieke nowil.\n26. Ngʼatno nowacho niya, “We adhi, nikech en odiechiengʼ.” To Jakobo nodwoke niya, “Ok abi weyi idhi nyaka igwedha.”\n27. Ngʼatno nopenje niya, “Nyingi ngʼa?” Nodwoke niya, “Jakobo.”\n28. Eka ngʼatno nowacho niya, “Nyingi ok nochak oluongi ni Jakobo, to noluongi ni Israel nikech ise ii gi Nyasaye kod ji mi iseloyo.”\n29. Jakobo nowachone niya, “Asayi nyisa nyingi.” To nodwoko Jakobo niya, “Angʼo momiyo ipenjo nyinga?” Eka nogwedho Jakobo kanyo.\n30. Kuom mano Jakobo nochako kanyo ni Peniel (tiende ni wangʼ Nyasaye) kowacho niya, “Nikech aseneno Nyasaye wangʼ gi wangʼ kendo ngimana oresi.”\n31. Chiengʼ notuchne ka okadho Peniel kendo nowuotho kolingʼo nikech bamne nowil.\n32. Mano emomiyo nyaka kawuono jo-Israel ok cham ringʼo moriwo fuond bam ka giparogo wil mar fuond bam Jakobo.\n6. Isekete jatelo ewi tich lweti duto; iseketo gik moko duto e bwo tiende:\n7. Jamni gi kweth duto kod le mager mag bungu,\n8. Winy duto mafuyo e kor polo, kod rech manie nam, gi le duto mamol kaluwo yore manie nembe iketo e bwo lochne.\n9. Yaye Jehova Nyasaye, ma Ruodhwa, mano kaka nyingi nigi duongʼ e piny duto!\n19. Kuom rieko Jehova Nyasaye nochweyo mise mar piny kendo noketo polo kama entie kuom lony mare;\n20. kuom ngʼeyo mare ema nopogogo aore gi nembe, kendo nomiyo boche polo okelo thoo.\n1. Bangʼ ka Yesu nosetieko tiego jopuonjrene apar gariyo, nodhi nyime koa kanyo mondo opuonj kendo oyal e mier mag Galili.\n2. Kane Johana owinjo ka en od twech gik ma Kristo ne timo, nooro jopuonjrene\n3. mondo openje niya, “In e jalno mane onego obi, koso warit ngʼat machielo?”\n4. Yesu nodwokogi niya, “Doguru mondo udwok wach ne Johana gik muwinjo kendo uneno:\n5. Muofni neno, rongʼonde wuotho, jogo man-gi dhoho ichango, joma itgi odinore winjo wach, joma otho ichiero, kendo Injili iyalo ne joma odhier.\n6. En ngʼat mogwedhi jal ma ok chwanyre mabar nikech an.”\n7. Kane oyudo jopuonjre Johana wuok mondo odogi, Yesu nochako wuoyo gi oganda kuom Johana kowacho niya, “Angʼo mane udhi mondo une e thim? Ne udhi neno odundu ma yamo tero koso?\n8. Ka ok mano to en angʼo mane udhi mondo une? Ne udhi neno ngʼat morwakore gi lewni mabeyo koso? Ooyo, jogo marwakore gi lewni mabeyo iyudo mana e ute ruodhi.\n9. To kara nudhi mondo une angʼo? Janabi? Ee, awachonu ni ne udhi neno ngʼat moloyo janabi gi duongʼ.\n10. Ma e jal mane ondik kuome niya, “ ‘Abiro oro jaotena mondo otel e nyimi, obiro losoni yori kapok ibiro.’\n11. Awachonu adier kama: Kuom jogo duto mamon onywolo, onge ngʼama osewuok e dier ji maduongʼ moloyo Johana ja-Batiso; kata kamano ngʼatno matinie moloyo e pinyruodh polo duongʼ moloye.\n12. Chakre ndalo mag Johana ja-Batiso nyaka sani, pinyruodh polo osebedo ka idonje githuon, kendo joma thuondi ema kawe.\n13. Nimar ndiko mag jonabi gi mag chik nokoro nyaka ndalo Johana.\n14. Kendo kaponi uhero mar rwako wachni to ngʼeuru ni en e Elija mane onego obi.\n15. Ngʼat man-gi ite mondo owinji.\n16. “En angʼo ma dapimgo tiengʼni? Gichalo nyithindo mobet e chirni kendo maluongo jowetegi kagiwacho niya,\n17. “Ne wagoyonu asili, to ne ok umiel; bende ne wadengo ka wawero wend tho, to ne ok uywak.\n18. Nimar Johana Ja-Batiso nobiro ka ok ochiem kata metho, to giwacho ni, ‘En gi jachien.’\n19. Wuod Dhano nobiro ka chiemo kendo metho, to uwacho ni, ‘Neyeuru jawuoro kendo jamer mosiep josol osuru gi joricho.’ To rieko ifwenyo adimba kuom timbene.”\n20. Eka Yesu nochako kwedo mier mane thoth honnige osetimoree, nikech negitamore weyo richo.\n21. “Mano kaka unune malit un jo-Korazin! Mano kaka unune malit, un jo-Bethsaida! Nimar ka dine honni motimnugi dinetim ne Turo gi Sidon to dine giseweyo richo chon ka girwakore gi lep gugru kendo ka gibukore gi buru.\n22. To awachonu ni chiengʼ ngʼado bura weche nobed maberber ne Turo gi Sidon moloyou.\n23. To in Kapernaum, bende ibiro tingʼori malo nyaka polo koso? Ooyo, ibiro lwar piny nyaka piny joma otho. Ka dine bed ni honni mane otim e iyi ne otim ei Sodom to dikoro pod entie nyaka kawuono.\n24. To awachonu ni chiengʼ ngʼado bura weche nobed maberber ne Sodom moloyou.”\n25. E sechego Yesu nowacho niya, “Apakoi Wuonwa, Ruodh polo gi piny, nikech isepando gigi ne joma riek gi joma osomo, to isefwenyogi ne nyithindo matindo.\n26. Ee Wuora, nimar mano ema ne berni kotimore.\n27. “Wuonwa oseketo gik moko duto e lweta. To onge ngʼama ongʼeyo Wuowi makmana Wuoro kende, bende onge ngʼama ongʼeyo Wuoro makmana Wuowi kaachiel gi joma Wuowi oyiero mondo ofwenynegi.\n28. “Biuru ira, un duto mujony kendo motingʼore mapek, mondo amiu yweyo.\n29. Kawuru lodina mondo utingʼ kendo puonjreuru kuoma, nimar chunya muol kendo ahora mos, eka unuyud yweyo ne chunyu.\n30. Nimar lodina ok pek kendo misika yot.”


Jarit Jela Opuonjore Adiera Kokalo Kuom Paulo gi Sila | Puonjo Nyithindo Muma\nJarit Jela Opuonjore Adiera\nE taon mar Filipi, ne nitie jatich moro ma nyako ma ne nigi jachien ma ne miyo okoro wach. Joma nyakono ne tiyonegi ne yudoga pesa mang’eny nikech tichne mar koro wach. Ka ne Paulo gi Sila odhi Filipi, nyakono ne oluwo bang’gi kamoro amora ma ne gidhiye kuom odiechienge mang’eny. Jachien ma ne ni kuomeno ne miyo osiko kogoyo koko bang’gi kama: ‘Jogi gin wasumbni mag Nyasaye Mamalo Chutho.’ Gikone, Paulo nonyiso jachien ma ne ni kuom nyakono niya: ‘Achiki e nying Yesu, ni iwuog kuom nyakoni!’ Jachienno ne owuok kuom nyakono.\nKa joma ne nyakono tiyonegi nofwenyo ni koro ne ok ginyal loso pesa kokalo kuome, igi ne owang’ ahinya. Ne giywayo Paulo gi Sila nyaka ir jong’ad-bura, kendo ne gidonjonegi niya: ‘Chwo munenogi ketho chik, kendo gikelo koko e taondwani duto!’ Jong’ad-bura nogolo chik mondo otue Paulo gi Sila e jela. Jarit jela nosoyogi kama notimo mudho mandiwa e i jela iye-iye, kae to notueyo tiendegi e kind bepe madongo.\nPaulo gi Sila ne ochako wero wende mag pako Jehova, kendo mabuse mamoko ma bende ne ni e jelano ne ochiko itgi sama ne giwer. Apoya nono e chuny otieno, piny ne oyiengni matek ahinya, mi jela noyukore. Dhoudi mag jela ne oyawore, kendo nyororo kod bepe ma ne otuego mabuse ne ombekore. Jarit jela ne odonjo piyo e i jela mondo one gima ne timore. Noyudo ka dhoudi ni nono. Nikech ne oparo ni mabuse noseringo molal, ne okawo ligangla mondo onegrego.\nKa jaritno pok ne otimo kamano, Paulo nonyise niya: ‘Kik inegri kayiem! Wan kae wate!’ Jaritno nodonjo iye mapiyo, mopodho auma e nyim Paulo gi Sila. Nopenjogi kama: ‘Ang’o monego atim mondo oresa.’ Ne gidwoke niya: ‘In gi joodi duto onego uket yie kuom Yesu.’ Omiyo, Paulo gi Sila ne opuonjogi wach Nyasaye, kendo jaritno gi joode duto ne otisi.\n“Ji nomaku kendo ginisandu ka gichiwou e sunagoke kod ute tuech. Noteru e nyim ruodhi kod joloch nikech nyinga. Mano nomiu thuolo mar chiwo neno.”—Luka 21:12, 13\nPenjo: Ang’o momiyo ne otue Paulo gi Sila e jela? Ere kaka jarit jela nopuonjore adiera?\nTich Joote 16:16-34


Photo-Drama: Osekalo Higini 100 Nogero Yie mar Ji | Puonjruok\nSOM E Afrikaans Albanian Amharic Arabic Armenian Armenian (Ma Imbo) Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitumbuka Cibemba Croatian Czech Danish Dholuo Drehu Dutch Efik Estonian Ewe Faransa Finnish Ga Georgian German Greek Greenlandik Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisungu Kongo Korean Kwangali Kwanyama Latvian Lingala Lithuanian Luganda Lunda Luvale Macedonia Malagasy Malay Malayalam Maltese Marathi Maya Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Rarontongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tamil Tatar Telugu Thai Tigrinya Totonac Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nOsekawo Higini 100 Chakre Los Sinema ma Nogero Yie mar Ji\nJal moro ma ne ng’iyo sinema mar “Photo-Drama” e higa 1914 nowacho niya, “Ma be e Owadwa Russell mang’eyogacha adier?”\nMA EN higa mar 100 nyaka ne los sinema miluongo ni “Photo-Drama of Creation.” Ne en sinema marabora ma ne olos mondo okony ji obed gi yie ni Muma en Wach Nyasaye. Sinema mar “Photo-Drama” ne olosi mondo okony ji ong’e ni Jehova e Jachwech, nikech kindego ne ipuonjo ji ni gik moko nosieko kendgi, ne ijaro Muma ahinya kendo ne iketo kiawa kabe Nyasaye nitie.\nOwadwa Charles T. Russell, ma notelo ne Jopuonjre mag Muma, ne siko manyo yore mabeyo mag lando adiera mag Muma e yo mapiyo. Jopuonjrego nosebedo ka lendo gi bugewa kuom higini mokalo piero adek. Koro ne giyudo paro moro maberie moloyo ma en tiyo gi sinema.\nLANDO INJILI KITIYO GI SINEMA\nE higini mag 1890 ne ochak nyis ji sinema maonge dwol. Kochakore higa 1903, ne onyis ji sinema moro mar din e kanisa ma ne ni New York City. E higa 1912 kane Russell ochoko chir moloso sinema mar “Photo-Drama,” sinema manyiso piche masudo ne pok ong’ere ahinya. Russell nofwenyo ni tiyo gi sinema e puonjo adiera ne dhi konyo kama duong’ moloyo tiyo gi buge kende.\nSinemano makawo seche aboro nopogi e kidienje ang’wen. Noting’o twege 96 momak machieko kigolo gi jagol-twak ma dwonde nong’ere ahinya e kindego. Thum moro ne ywak gi dwol mapiny sama inyiso pichnigo. Funde molony nong’eyo kiko dwol koda thum e masinde mag phonographs, ka gikiko dwol mondo odhi riat gi piche minyiso kaachiel gi sigendini mag Muma.\n“Sinemano ne nyiso weche duto kochakore gi chwech mag sulwe nyaka e giko Higini Aluf Achiel mar Loch Kristo.” —F. Stuart Barnes, ne en jahigini 14 e higa 1914Thousand Year Reign.”—F. Stuart Barnes, age 14 in 1914\nThoth piche mag sinemano ne ing’iewo e studio mag jolok ohala. Jogoro molony mawuok Philadelphia, New York, Paris, koda London nogoro piche duto ma ne itiyogo e sinemano. Owete moko matiyo Bethel, bende ne goro piche moko miwilogo piche ma ne kethore. E wi mano, jood Bethel bende ne igoyo piche moko e taon mar Yonkers man New York sama gitimo drama mar Ibrahim, Isaka kod malaika ma nogeng’o Ibrahim kik chiw wuode kaka misango.—Chak. 22:9-12.\nKa gichanore e yo mong’ith, owete ma ne otieg maber ne tij nyiso “Photo-Drama”, ne tiyo gi film maborne nyalo chopo mail ariyo, phonograph 26, koda slide chiegni 500\nOwadwa moro ma ne tiyo gi Russell nonyiso jondik gasede ni sinemano ne dhi miyo “ji gana gi gana obed gi gombo mar somo Muma moloyo yo moro amora mosegatigo e konyo ji ong’e wach Nyasaye.” Be jotend din ne dhi bedo mamor gi kindano mar konyo joma ne dwaro ng’eyo wach Nyasaye? Ooyo, jotend dinde maluongore ni Jokristo nokwedo sinemano ka moko kuomgi tiyo gi riekni maricho mondo gitam ji kik nene. Jo kanisa moro nong’ado sitima sama ne inyiso sinemano.\nNyimine marwako welo ma ne wuok e kanyakla machiegni, nopogo ji kalatase milionde ma nigi piche manyiso gik mayudore e sinemano\nJoma nobiro neno sinemano bende ne omi baj ma nigi picha mar Yesu kapod en rawera. Bajno ne parone jal morwake ni onego obed “ng’at kuwe”\nKata kamano, ji pod ne pong’o kuonde minyisoe “Photo-Drama” maonge chudo. E piny Amerka, ne inyise e taonde machopo 80 pile ka pile. Thoth joma ne biro, ne wuoro ahinya neno sinema ma dhano wuoyoe. Ei sinemano, ne gineno kaka nyathi gweno wuok ei tong’ koda kaka odongo mobed maduong’. Weche sayans ma kindego ne otigo e sinemano mondo ojiwgo ahinya rieko koda lony ma Jehova nigo. Mana kaka ne owach motelo, kane ng’at moro oneno Owadwa Russell ei sinemano kawuoyo e wi “Photo-Drama” ka nochakore, nowacho niya: “Ma be e Owadwa Russell mang’eyogacha adier?”\nPUONJO JI MUMA MEDORE E OKANG’ MADUONG’\nJanuar 11, 1914, ema ne okwong nyisie sinema mar “Photo-Drama” e dala mar New York City, e od sinema mar Joneno mag Jehova\nJasomo moro miluongo ni Tim Dirks ma nolony e weche mag sinema, nowacho ni “Photo-Drama” ema ne en “sinema mokwongo manigi dwol momaki, ma nigi piche masudo kendo nigi rangi mopogore opogore.” Sinembe ma nolos motelone “Photo-Drama,” ne tiyo gi moko kuom yoregi, mak mana ni ok ne ginyal chopo e rang’iny mamalo kaka “Photo-Drama,” to ahinya wuon e puonjo ji Muma. E wi mano, mopogore gi “Photo-Drama,” onge sinema moro amora machielo ma ne one gi ji mang’eny machopo milion ochiko e higa achiel e North America, Ulaya, Australia, koda New Zealand!\n“Photo-Drama” ne okwong nyis Januar 11, 1914, e dala mar New York City. Bang’ dweche abiriyo Lweny Mokwongo mar Piny Mangima nochakore. Kata bed ni lweny ne nitie kamano, ji pod ne dhi nyime neno “Photo-Drama,” kendo ne giyudo hoch kuom ng’eyo gweth ma Pinyruoth ne dhi kelo. En adier ni e higa 1914, onge sinema moro amora ma ne inyalo pim gi “Photo-Drama.”\nNe opog owete e grube piero ariyo manyiso “Photo-Drama” e piny North America


Bible in one year - Luo Bible 2020 - May 6\n1. Chiengʼ moro achiel Jonathan wuod Saulo nowachone wuowi mane tingʼone gige lweny niya, “Bi mondo wadhi loka cha e kambi mar jo-Filistia.” To ne ok onyiso wuon-gi.\n2. Noyudo Saulo ojot oko mar Gibea e tiend yadh moro man-gi olemo mongʼinore e Migron. Ji madirom mia auchiel ne ni kode kuno,\n3. achiel kuom joma ne en godo kuno ne en Ahija mane orwako law mayom mar dolo miluongo ni efod. Ne en wuod owadgi Ikabod miluongo ni Ahitub wuod Finehas, ma wuod Eli, jadolo mar Jehova Nyasaye modak Shilo. Ne onge ngʼama ongʼeyo ni Jonathan ne osewuok.\n4. E dire koni gi kocha kuma ne Jonathan dwa ngʼado eka ochop e kambi jo-Filistia ne nitie geng got miluongo ni Bozez, to komachielo ne iluongo ni Sene.\n5. Geng got achiel ne ni yo nyandwat mane omanyore gi Mikmash, to machielo ne ni yo milambo momanyore gi Geba.\n6. Jonathan ne owacho ne wuowi matingʼo gige lwenje niya, “Bi mondo waidh wadhi e kambi joma ok oter nyangugi. Kamoro dipo ka Jehova Nyasaye nyalo tiyo kodwa. Onge gima nyalo tamo Jehova Nyasaye reso kata ka gin ji mangʼeny kata ka gin ji manok.”\n7. Jatingʼ gige lwenje nodwoke niya, “Tim atima gima ni e chunyi nikech an chunya gi pacha ni kodi.”\n8. Jonathan nowachone niya, “Koro bi, wangʼad wadhi irgi mondo omi ginewa.\n9. Ka giwachonwa ni, ‘Rituru kanyo nyaka wabi iru,’ to wabiro chungʼ achungʼa kama wantie kendo ok wanadhi irgi.\n10. To kagiwacho ni, ‘Biuru irwa,’ to wabiro idho malo, nikech mano biro bedonwa ranyisi ni Jehova Nyasaye oseketogi e lwetwa.”\n11. Omiyo giduto ji ariyogo ne giwuok e lela mondo jo-Filistia manie kambigi onegi. Eka jo-Filistia nowacho niya, “Neuru! Jo-Hibrania mol kawuok ae buche mane gipondoe.”\n12. Eka ji duto mane ni e kambi nokok ni Jonathan gi jatingʼne gi lwenje niya, “Biuru irwa mondo une gima wabiro timonu.” Omiyo Jonathan nowacho ni jatingʼ gi lwenje niya, “Idh iluwa Jehova Nyasaye oseketogi e lwet jo-Israel.”\n13. Jonathan ne idho got kokonyore gi lwetene gi tiendene, to jatingʼ gige lwenje luwo bangʼe. Jo-Filistia nopodho e nyim Jonathan, ka jatingʼ gige lwenje luwo bangʼe kendo negogi.\n14. E kedo mokwongono Jonathan kaachiel gi jatingʼ gige lwenjene nonego ji piero ariyo e alwora mar nus heka.\n15. Bwok maduongʼ nomako jolweny mane ni e kambi gi mago mane ni e paw lweny, kata mana mago mane ni e kambi matindo tindo kendo piny duto noyiengni. Ne en kihondko moor gi Nyasaye.\n16. Jorito mag Saulo mane ni Gibea ei Benjamin noneno ka jolweny jo-Filistia ringo koni gi koni.\n17. Saulo nonyiso joma ne ni kode niya kwanreuru mondo une ni ngʼatno mosewuok e dierwa ka, kane gisetimo kamano negiyudo ni en Jonathan gi jatingʼ gige lwenje ema onge kanyo.\n18. Saulo nowachone Ahija ni kel Sandug Muma mar Nyasaye mane jo-Israel nigo e kindeno.\n19. Kane Saulo pod wuoyo gi jadolo, to mahu mane ni e kambi jo-Filistia ne medore ameda. Omiyo Saulo nowachone jadolo niya, “Gol lweti ewi Sandug Muma.”\n20. Eka Saulo gi joge nochokore mi gidhi e lweny. Negiyudo ka jo-Filistia pachgi ok ti, kendo gingʼadore gi ligangla kendgi giwegi.\n21. Jo-Hibrania mane oyudo konyo jo-Filistia kedo mane ni kodgi e kambi, nodok ir jo-Israel mane nigi Saulo gi Jonathan.\n22. Kane jo-Israel duto mane oyudo opondo e piny gode man Efraim owinjo ni jo-Filistia ringo, negidonjo e lweny kendo ne gilawogi matek.\n23. Omiyo Jehova Nyasaye ne oreso jo-Israel chiengʼno, eka lweny nosudo mokadho Beth Aven.\n24. Koro jo-Israel ne ool ahinya odiechiengno, nikech Saulo ne oketogi ma gikwongʼore ka owacho niya, “Okwongʼ ngʼato angʼata machiemo ka piny pok oyuso, kapok achulo kuor ni wasika!” Omiyo onge ngʼama nobilo chiemo.\n25. To jolweny duto ne odonjo ei bungu to ne nitie mor kich piny.\n26. Kane gidhi e bungu negineno mor kich ka chwer piny, to kata kamano onge ngʼama ne otero lwete mondo otere e dhoge, nikech negiluoro kwongʼ.\n27. Jonathan to ne ok owinjo ni wuon ne ose kwero ji gi kwongʼ, omiyo nochwowo pedni mar kich gi luth mane ni e lwete. Notingʼo lwete malo motero mor kich e dhoge mi chunye ne odwogo.\n28. Eka achiel kuom jolweny nowachone niya, “Wuoru nokwero jolweny matek gi kwongʼ kowacho ni, ‘Okwongʼ ngʼama ochamo chiemo kawuono! Mano ema omiyo ji ool.’ ”\n29. Jonathan nowacho niya, “Wuora osekelo chandruok ne piny. Ne kaka koro Awinjo maber bangʼ bilo mor kich matin.\n30. Dine obedo maber manade ka dine ji ochamo gik mamoko moyaki kuom wasigu kawuono. Donge dine wanego jo-Filistia mangʼeny?”\n31. E odiechiengno, bangʼ ka jo-Israel noseloyo jo-Filistia ne gilawogi koa Mikmash nyaka Aijalon kendo ne giol ahinya.\n32. Negimuomore kuom gik moyaki, mine gikawo rombe, dhok, gi nyiroye, negiketogi piny migi yangʼogi kendo chamogi ka gitimo remo.\n33. Eka ngʼato nowachone Saulo niya, “Neye kaka ji timo richo ni Jehova Nyasaye ka gichamo ringʼo motimo remo.” Eka nowacho niya, “Useketho yie. Ngʼielnauru kidi maduongʼno ukel ka.”\n34. Eka nowacho niya, “Dhiuru ir oganda kendo unyisgi ni, ‘Ngʼato ka ngʼato kuomu mondo okelna dhogene kod rombege, kendo oneg-gi ka mi uchamgi. Kik utim richo ne Jehova Nyasaye kuom chamo ringʼo motimo remo.’ ” Omiyo ngʼato ka ngʼato ne okelo rwadhe otienono mine giyangʼogi kanyo.\n35. Eka Saulo nogero kendo mar misango ne Jehova Nyasaye, mano e chiengʼ mokwongo mane otime ma.\n36. Saulo nowacho niya, “Wadhiuru mwalo mondo walaw jo-Filistia gotieno, mondo watiekgi nyaka kogwen kendo moro amora kuomgi kik dongʼ kangima.” Negidwoko niya, “Tim gima ineno ni berni.” To jadolo nowacho niya, “Wapenjuru Nyasaye wach mondi.”\n37. Omiyo Saulo nopenjo Nyasaye niya, “Bende anyalo lawo jo-Filistia? Ibiro ketogi e lwet jo-Israel koso?” To Nyasaye ne ok odwoke chiengʼno.\n38. Saulo nowacho niya, “Biuru ka, un duto ma un jotelo mag jolweny, mondo wayud ni richo mane mosetim kawuono.\n39. Adieri gi nying Jehova Nyasaye ma reso Israel, kata ka en wuoda Jonathan ema wachni omako to nyaka otho.” To onge ngʼat machielo mane owuoyo.\n40. Saulo nowachone jo-Israel duto niya, “Un chungʼuru konchiel ka an kod Jonathan wuoda to wachungʼ bathe komachielo.” Ji nodwoko niya, “Tim gima ineno ni berni.”\n41. Bangʼe Saulo nolamo Jehova Nyasaye ma Nyasach Israel niya, “En angʼo momiyo pod ok idwoko jatichni kawuono? Ka dipo ni iyudo ketho moro kuoma kata kuom wuoda Jonathan, to chiw ombulu miluongo ni Urim, to ka dipo ni jo-Israel ema oketho, ni chiw ombulu miluongo ni Thumim.” Omiyo Saulo gi Jonathan ema noyier gi ombulu, to jo-Israel nowe.\n42. Saulo nowacho niya, “Gouru ombulu e kinda gi Jonathan wuoda.” Mi ombulu nolwar kuom Jonathan.\n43. Eka Saulo nowacho ni Jonathan niya, “Wachna gima isetimo.” Jonathan nowachone niya, “Ne abilo mor kich matin mane ni e dho ludha. Koro ochuno ni nyaka atho?”\n44. Saulo nowacho niya, “Nyasaye mondo okweda, ka ok itho in Jonathan.”\n45. To ji nowachone Saulo niya, “Bende Jonathan ditho to en ema osekelo konyruok maduongʼ kama e Israel? Ok nyalre! Akwongʼora gi nying Jehova Nyasaye mangima ni kata yie wiye achiel ok nolwar piny nikech Jehova Nyasaye ema okonye timo ma.” Kamano ji noreso Jonathan kendo ne ok onege.\n46. Eka Saulo noweyo lawo jo-Filistia mine gidok thurgi.\n47. Bangʼ ka Saulo nosekawo loch e piny Israel, nokedo gi wasikgi koni gi koni kaka jo-Moab, jo-Amon, jo-Edom, gi ruodhi mag Zoba to gi jo-Filistia. Kamoro amora mane odhiye ne osandogi.\n48. Nokedo gi chir moloyo jo-Amalek, moreso jo-Israel oa e lwet joma nosebet ka yako gigegi.\n49. Yawuot Saulo ne gin Jonathan, Ishvi, gi Malki-Shua. Nying nyare maduongʼ ne en Merab to nyako ma chogo ne nyinge Mikal.\n50. Chiege ne nyinge Ahinoam nyar Ahimaz. Jatend jolweny ne Abner wuod Ner, Ner ne en owadgi wuon Saulo.\n51. Wuon Saulo ma Kish gi wuon Abner ma wuon Ner ne yawuot Abiel.\n52. E ndalo duto mag Saulo ne nitie lweny malit ahinya e kinde gi jo-Filistia, kendo kinde ma Saulo noneno ngʼat maratego kata mathuon to ne okawe mondo obed jalwenje.\n1. Samuel nowachone ne Saulo niya, “An ema Jehova Nyasaye noora mondo awiri ibed ruodh joge Israel; omiyo koro lingʼ iwinj wach moa kuom Jehova Nyasaye.\n2. Ma e gima Jehova Nyasaye Maratego wacho: ‘Abiro kumo jo-Amalek kuom gima negitimo ni jo-Israel kaka ne gigengʼonegi e kinde mane gia Misri.\n3. Koro dhiyo imonj jo-Amalek kendo itiek gimoro amora ma mekgi. Kik iwegi; neg chwo gi mon, gi rowere gi nyithindo madhoth, dhok, rombe, ngamia gi punde.’ ”\n4. Omiyo Saulo noluongo joge Telaim mokwanogi kendo negiromo jolweny alufu mia ariyo mawuotho gi tiendegi to gi alufu apar moa Juda.\n5. Saulo nodhi e dala maduongʼ mar jo-Amalek koikore monjogi e holo.\n6. Eka nowachone jo-Keni niya, “Auru ka udhi mondo uwe jo-Amalek nikech ok adwar tiekou kodgi; nikech un ne utimo ngʼwono ni jo-Israel e kinde mane gia Misri.” Omiyo jo-Keni nowuok moweyo jo-Amalek.\n7. Eka Saulo nokedo gi jo-Amalek kochakore Havila nyaka ochopo Shur to nyaka ochopo yo wuok chiengʼ mar Misri.\n8. Nomako Agag ruoth jo-Amalek kangima to joge duto to nonego gi ligangla pep.\n9. To Saulo gi jolweny noweyo Agag kod rombe mabeyo, gi dhok, gi nyiroye machwe gi nyirombe kod gimoro amora maber. Magi to ne ok giyie mondo oketh duto, to gimoro amora mane gichayo gi mago mayom yom to negitieko pep.\n10. Eka wach Jehova Nyasaye nobiro ne Samuel kawacho niya,\n11. “Akuyo nikech ne aketo Saulo obedo ruoth, nikech oseweyo luwa, kendo ok otimo kaka ne achike.” Samuel nochandore kendo noywak ne Jehova Nyasaye otieno mangima.\n12. Samuel nochiew okinyi mangʼich kendo nodhi romo gi Saulo, mi nowachne niya, “Saulo osedhi Karmel. Kanyo osechungoe rapar mimiyego duongʼ kuno kendo osewuok kuno olor kodhi Gilgal.”\n13. Kane Samuel obiro ire, Saulo nowachone niya, “Mad Jehova Nyasaye gwedhi! Asetimo duto mane Jehova Nyasaye ochika.”\n14. To Samuel nowachone niya, “Marangʼo awinjo ywak rombe gi dhok e ita?”\n15. Saulo nodwoko niya, “Jolweny nokelogi koa kuom jo-Amalek; negiweyo rombe kod dhok mabeyo mondo gitimgo misango ni Jehova Nyasaye ma Nyasachi, to modongʼ wanego pep.”\n16. Samuel nowachone Saulo niya, “Lingʼ thi! We mondo anyisi gima Jehova Nyasaye nowachona otieno mokalo.” Saulo nodwoko niya, “Nyisawa.”\n17. Samuel nowachone niya, “Kata nobedo ni inenori ka ngʼama tin kamano, to donge ne ibedo jatelo mar dhout Israel? Jehova Nyasaye ne owiri mondo ibed ruodh Israel.\n18. Kendo ne omiyi ote, kowacho ni, ‘Dhiyo mondo itiek chuth jo-Amalek marichogi; ked kodgi nyaka ine ni itiekogi pep.’\n19. Angʼo momiyo ne ok iwinjo dwond Jehova Nyasaye? Angʼo momiyo ne imuomori mi iyeko kendo itimo richo e wangʼ Jehova Nyasaye?”\n20. Saulo nowacho niya, “To ne awinjo dwond Jehova Nyasaye ma atimo dwarone kendo atimo tich mane omiya mondo atim. Ne anego jo-Amalek pep kendo ne akawo Agag ruodhgi mi abirogo.\n21. Jolweny nokawo rombe gi dhok kuom gik moyaki, gigo mabeyo nowal ne Nyasaye mondo otimnego Jehova Nyasaye ma Nyasachi misango Gilgal.”\n22. Samuel nodwoke niya, “Iparo ni Jehova Nyasaye mor gi chiwo kod misengini miwangʼo pep moloyo winjo dwonde? Winjo wach ber moloyo chiwo misango kendo chiko it ber moloyo boche imbe,\n23. nimar ngʼanyo chal gi richo mar jwok, to tok teko chalo gi richo mar lamo nyiseche manono. Nikech isedagi wach Jehova Nyasaye En bende osedagi ni kik ibed ruoth.”\n24. Eka Saulo nowachone Samuel niya. “Asetimo richo. Asetamora luwo chik Jehova Nyasaye kod wecheni bende. Ne aluoro ji kendo ne atimo dwarogi.\n25. Koro sani asayi ni iwena richona kendo wadog kodi mondo mi alam Jehova Nyasaye.”\n26. To Samuel nowachone niya, “Ok anyal dok kodi. Isedagi luwo wach Jehova Nyasaye, kuom mano Jehova Nyasaye bende osedagi ni kik ibed ruodh Israel!”\n27. Kane Samuel ochako wuoth mondo odhi, Saulo nomako riak lawe, mi oyiech.\n28. Samuel nowachone niya, “Jehova Nyasaye oseyiecho pinyruodh Israel kogole kuomi kawuononi kendo osemiye ja-libambau moro maber moloyi.\n29. Jalno ma en Jehova Nyasaye Maduongʼ mar Israel ok riambi bende ok olok pache; nimar ok en dhano mondo olok pache.”\n30. Saulo nodwoko niya, “Asetimo richo. To kiyie to miya luor e nyim jodong joga kendo e nyim jo-Israel; dog koda mondo mi alam Jehova Nyasaye ma Nyasachi.”\n31. Omiyo Samuel nodok gi Saulo, kendo Saulo nolamo Jehova Nyasaye.\n32. Eka Samuel nowacho niya, “Kelna Agag ruodh jo-Amalek.” Omiyo Agag nobiro ire ka en gi chir koparo e chunye niya, “Lit mar tho osekadho.”\n33. To Samuel nowacho niya, “Kaka liganglani osemiyo mon owe maonge nyithindo, e kaka minu nobed maonge nyathi e kind mon mamoko.” Eka Samuel nonego Agag e nyim Jehova Nyasaye, Gilgal.\n34. Eka Samuel nowuok modhi Rama, to Saulo bende nodok dalane Gibea.\n35. Nyaka chop odiechiengʼ mane Samuel othoe, ne ok ochako oneno Saulo kendo, kata obedo ni Samuel ne oywage kamano. Jehova Nyasaye ne okuyo nikech ne oketo Saulo obedo ruodh Israel.\n1. Kuom jatend wer. E dwond “Kik iketh gik moko.” Miktam mar Daudi. Kane oringone Saulo mi opondo e rogo. Kecha, yaye Nyasaye, yie ikecha nikech kuomi ema chunya yudoe kar pondo. Abiro pondo e bwo tipo mar bwombeni nyaka chop apaka mager rum.\n2. Aywagora ne Nyasaye Man Malo Moloyo, Nyasaye machopona chenroge ema aywakne.\n3. Ooro wach gie polo kendo oresa, kokwero joma lawa gi tekregi duto; Sela Nyasaye oro herane gi adiera mare.\n24. Yor ngima telo kadhi malo ni ngʼat makare, mondo ogengʼe kik odhi mwalo kar tho.\n25. Jehova Nyasaye muko od ngʼat masungore, to orito kiep dhako ma chwore otho ma ok omul.\n1. Eka chokruok mangima duto nochungo kendo negitere ir Pilato.\n2. Eka negichako donjone kagiwacho niya, “Waseyudo ngʼatni kokelo tulo e pinywa. Okwedo golo osuru ni Kaisar kendo owacho owuon ni en Kristo, ma Ruoth.”\n3. Omiyo Pilato nopenjo Yesu niya, “In ruodh jo-Yahudi koso?” Yesu nodwoko niya, “Ee, en kaka iwachono.”\n4. Eka Pilato nowachone jodolo madongo gi oganda niya, “Ok ayudo ketho madidonjnego.”\n5. To negimedo wacho ka giramo niya, “Omiyo ji tungni kuonde duto e Judea kaluwore gi puonjne. Nochako e Galili to osebiro mochopo ka.”\n6. Kane owinjo wachno, Pilato nopenjo ka ngʼatni ne en ja-Galili.\n7. Kane oyudo ni Yesu ni e bwo loch mar Herode, noore ir Herode, ma bende ne ni Jerusalem e kindeno.\n8. Herode kane oneno Yesu, nodoko mamor ahinya, nikech kuom kinde mabor nosedwaro mondo onene. Kuom gik mane owinjo kuome, nogeno nene kotimo honni moko.\n9. Nopenje penjo mangʼeny, to Yesu ok nodwoko.\n10. Jodolo madongo gi jopuonj mag chik nochungo kanyono, ka gidonjone mager ahinya.\n11. Eka Herode gi askechene nojare kendo nonyiere. Negirwake gi kandho marakido maber, negidwoke ir Pilato.\n12. Chiengʼ onogo, Herode gi Pilato nobedo osiepe, to motelone odiechiengni ne gin wasigu.\n13. Pilato noluongo jodolo madongo kaachiel, jotelo kod ji duto,\n14. to nowachonegi niya, “Ne ukelo ngʼatni ira kaka jal mamiyo ji goyo koko ka gidagi, winjo chik. Asenone e nyimu to ok aseyudo gima dimi odonjne.\n15. Kata mana Herode bende ok oyude gi ketho, nimar osedwoke irwa; unyalo neno, ni ok osetimo gimoro mowinjore kod tho.\n16. Emomiyo abiro mana kume to bangʼe aweye odhi.” [\n17. Koro nochune ni nyaka ogonynegi ngʼato achiel motwe higa ka higa chiengʼ Sawo mar Pasaka.]\n18. Negigoyo koko gi dwol achiel kagiwacho niya, “Neg ngʼatni! To gonynwa Barabas!”\n19. (Barabas noket e od twech nikech wach koko mane otimore e dala maduongʼ, kendo nikech nek.)\n20. Nikech Pilato ne dwaro gonyo Yesu, omiyo nochako owuoyo kosayogi kendo\n21. To negidhiyo nyime ka gikok niya, “Gure! Gure!”\n22. Eka nowuoyo kodgi mar adek kowacho niya, “Nangʼo? Ere gima rach ma ngʼatni osetimo? Onge gima aseyudo kuome moromo gi kum mar tho. Omiyo abiro kume kendo bangʼe agonye odhi.”\n23. To gi koko maduongʼ negiramo ka gidwaro ni nyaka gure, to koko margi nobedo mapek.\n24. Kuom mano Pilato nongʼado bura mondo dwarogi otimnegi.\n25. Nogonyo jalno mane gikwayo, mane oyudo ni e od twech nikech koko kendo nikech nek, to Yesu noketo e lwetgi mondo gitimne kaka gidwaro.


Mariko 6 - Holy Bible [Luo Bible 2020] - (Mar 6)\nYesu noa kanyo modhi dalagi kaachiel gi jopuonjrene.\nTo ka Sabato nochopo nochako puonjo ei sinagogi. Ji mangʼeny mane owinje nohum nono, ka gipenjore ni, “Ngʼatni ogolo gigi kure? Koso rieko manade mosemiyeni, momiyo otimo koda ka honni?\nTo Yesu nowachonegi niya, “Janabi imiyo duongʼ kuonde duto, makmana e kind jogwengʼ-gi gi wedene kod joode owuon.”\nOmiyo Yesu koro ne ok nyal timo honni kanyo, makmana ni noketo lwete kuom joma tuo manok mi ochangogi.\nTo nowuoro kaka jogo ne onge gi yie. Bangʼ mano Yesu nomedo dhi nyime gipuonjo e gwengʼ ka gwengʼ\nKindeno noluongo ji apar gariyo ire, mi oorogi ji ariyo ariyo, kendo omiyogi teko kuom jochiende maricho.\nNomiyogi chik machal kama: “Kik utingʼ gimoro ka udhi e wuoth makmana ludh wuoth. Makati, kata ofuku kata pesa mikano e ofuku kik utingʼ.\nOpato ema urwaki, to kik utingʼ kata law machielo miloko.\nOt moro amora mudonje, to dagieuru nyaka udar e dalano.\nKaponi udhi e dala moro to ok orwaku kata ka jo-dalano otamore winjo wachu, to mondo utengʼ buch tiendeu bangʼe ua kanyo. Mano nobednigi ranyisi ni bura oseloyogi.”\nNegidhi ma gilando wach ji mondo olokre owe richo.\nBende negigolo jochiende mathoth kuom ji kendo ne giolo mo kuom joma tuo mathoth mi gichangogi.\nRuoth Herode nowinjo wechegi, nikech nying Yesu koro noselandore mongʼere malach. Jomoko ne wacho kuom Yesu niya, “Johana Ja-batiso osechier oa kuom joma otho, kendo mano emomiyo teko mar timo honni ni e ngimane.”\nJoma moko to ne wacho niya, “En Elija.” To joma moko bende noramo niya, “En janabi machal gi jonabi machon gi lala.”\nKane ruoth Herode owinjo wechegi, nowacho niya, “Johana ngʼat mane asengʼado wiye osechier oa kuom joma otho!”\nHerode ne chunye chandore nikech en owuon ema nogolo chik mondo omak Johana, kendo kuom chikneno askechene nomako Johana moketo e od twech. Notimo kamano nikech wach Herodia mane en chi owadgi ma nyinge Filipo. Herode nomayo owadgino dhako mi oloko chiege owuon.\nTo Johana nosebedo ka kwero Herode kawachone niya, “Chik ok oyieni mondo ibed gi chi owadu.”\nKuom mano dhako ma nyinge Herodia nomako sadha gi Johana, kendo nodwaro mondo onege. To kata kamano ne ok onyal,\nnikech Herode ne oluoro Johana kendo ne ok odwar ni ngʼato ohinye, nikech nokawe kaka ngʼama kare kendo maler. Kinde ka kinde ka Herode nowinjo yalo Johana to dhoge ne moko; to pod nogombo mana mondo omed winjo yalone.\nAchien thuolo nochopo mondo Herodia otim dwarone. Chiengʼ rapar mar nywol Herode nochopo, kendo ne oloso chiemo moyiedhi ne jotend ogandane madongo gi jotend jolweny mage kod jok midewo duto moa Galili.\nTo kane budho dhi nyime, nyar Herodia nobiro momiel e nyim Herode mi miendeno nomoro ruoth gi wende. Ruoth nowachone nyakono niya, “Kwaya gimoro amora ma chunyi dwaro mondo amiyi.”\nHerode nosingore ne nyakono e yor kwongʼruok niya, “Gimoro amora mikwaya abiro miyi, kata obed mana nus pinyruodha.”\nNyakono nowuok modhi openjo min mare gima dokwa ruoth kowacho niya, “En angʼo manyalo kwayo?” To min mare nodwoke niya, “Wi Johana Ja-batiso.”\nGikanyono nyakono nodok ir ruoth koreto mi okwaye kowacho niya, “Adwaro ni mondo imiya wi Johana ja-batiso sani sani e san.”\nRuoth ne chunye ochandore ahinya ka nowinjo kwayono, to nikech noyudo osesingore e yor kwongʼruok, kendo nikech wende mane ni e nyasineno, ne ok odwar tuono nyakono gima nosekwayo.\nKuom mano nooro janek piyo piyo kendo nomiyo janekno chik mondo odhi okelne wi Johana Ja-batiso. Ngʼatno nodhi mongʼado wi Johana e od twech kama ne entie,\nbangʼe nokelo wiye koketo e san. Ne ochiwe ne nyakono, mi nyakono nochiwe ni min mare.\nKane giwinjo wachni, jopuonjre Johana nobiro mokawo ringre kendo ne giike e bur.\nJoote noduogo onyiso Yesu gik moko duto mane gisetimo kendo puonjo.\nTo nikech ji mathoth ne biro irgi kendo aa ma ok giwenegi thuolo kata mar chiemo, Yesu nowacho ni jopuonjrene niya, “Wawuoguru ka mondo wadhi kamoro mopondo ma ji ongee mondo waywe kuno.”\nKuom mano ne giwuok gidhi kama opondo ka gin kendgi giwegi e yie.\nKata kamano ji mangʼeny ma nonenogi kagiwuok nofwenyo gisano ni ne en gin, omiyo ne giwuok e mier mokiewo machiegni duto ka giringo e yor tielo magikwongo ne Yesu gi jopuonjrene kama negidhiye.\nKane Yesu ogowo loka, noneno oganda maduongʼ, nokechogi nikech ne gichal kaka rombe maonge gi jakwath. Omiyo nochako puonjogi gik mangʼeny.\nTo ka sa koro ne oniangʼ, jopuonjrene nobiro ire mowachone niya, “Ka en thim kendo sa koro olewo ahinya.\nWe jogi owuogi mondo gidhi e gwenge kod mier machiegni mondo gingʼiew gima digicham.”\nTo Yesu nodwokogi kowacho niya, “Un uwegi migiuru gimoro gicham.” Gin to negidwoke ka gipenje niya, “Ere kaka dwadhi mwangʼiew makati ma nengone oromo chudo mar ngʼato mar dweche aboro mondo wapidhgo oganda machal kama?”\nEka Yesu nopenjogi niya, “Un gi makati adi? Dhi ungʼi.” Kane gisekwano kar romb makati mane gin-go neginyiso Yesu niya, “Abich, gi rech ariyo.”\nEka Yesu nochiko jopuonjrene mondo ochan ji e migepe matindo tindo, ka gibet e lum mangʼich.\nKuom mano ji nobedo piny e migepe, ka migepe moko otingʼo ji mia achiel to moko otingʼo ji piero abich.\nBangʼe nokawo makati abichgo gi rech ariyogo nongʼiyo polo malo, kogoyo erokamano. Nongʼingo makatigo mi omiyo jopuonjrene mondo opog ji. Rech ariyo ka bende nopogo matindo tindo ni ji duto.\nGiduto negichiemo mi giyiengʼ chuth,\nkendo bangʼ chiemo jopuonjre nochoko ngʼinjo mag chiemo mane ji ochamo oweyo okepe apar gariyo mopongʼ mag makati gi rech.\nKar romb chwo mane ochiemo ne gin ji alufu abich.\nGisano Yesu nochiko jopuonjrene mondo odonji e yie kendo gitel nyime gingʼad gidhi loka nam e dala mar Bethsaida, ka en to ne pod odongʼ chien kogonyo oganda.\nBangʼ goyone oganda oriti, noidho modhi e bath got malo mondo olem.\nKane piny chiegni imore, yie koro ne ni e chuny nam to Yesu to ne ni kende oko e lowo motwo kuma ne odongʼie.\nYesu noneno kaka jopuonjrene ne chandore gi chiko yie, nikech yamo ne kedo kodgi. To kar sa apar kogwen, Yesu nobiro irgi kowuotho ewi pi. Kochopo irgi to nochalo ka gima odwa kalo akala odhi,\nto kane ginene kowuotho ewi pi, negiparo ni en jachien. Omiyo ne gibuok mi gikok matek,\nnikech giduto ne ginene ma luoro nomakogi. To Yesu noloso kodgi gisano kowachonegi niya, “Beduru gi chir! En mana An! Kik uluor.”\nEka nodonjo e yie mobet kodgi, kendo yamo nokwe mos. Jopuonjrene nohum nono,\nnikech tiend hond makati ne pok odonjonigi. Pachgi ne pod odinore.\nKane gisengʼado loka komachielo negichopo Genesaret, mi gigowo kanyo.\nTo sa nogono mane giwuok gilor e yie, ji nofwenyo ni Yesu obiro.\nNegiringo gidhi e mier machiegni man e alworano duto ka gitingʼo joma tuo konindo e kitendini. Negikelone jotuo kamoro amora mane giwinjo ni entie.\nKamoro amora mane Yesu odhiye; e mier madongo kata matindo kata e gwenge, ji ne kelo joma tuo e chirni kendo negisaye mondo oyie jotuogo omul kata mana riak lawe. Ji duto mane omule nochango.


Biblica® Ochiw Thuolo Motingʼo Loko Manyien™ Mariko 9\n☰ Mariko 9 ◀ ▶\n1 Bangʼ mano Yesu nowachonegi niya, “Awachonu adier ni nitie jomoko mochungʼ buta ka ma ok nobil tho kapok gineno pinyruoth Nyasaye ka biro gi teko.”\nKit Yesu olokore\n2 Bangʼ ndalo auchiel, Yesu nokawo Petro gi Jakobo kod Johana mi notelo mi gidhi ewi got malo, kama ne ginie kendgi maonge ngʼato. Kane gin kuno, kite nolokore ka gineno, 3 mi lepe nolokore rachar marieny macharo wangʼ, nodoko rachar dherr maonge ngʼato angʼata e piny mangima mane nyalo luoko law mi rieny maler kamano. 4 Kanyono, Elija gi Musa nothinyore e nyimgi kanyo, kendo ne giwuoyo gi Yesu.\n5 Petro nowachone Yesu niya, “Rabi, bedowa kaeni en gima ber. We mondo wager hembe adek kae; achiel mari, achiel mar Musa, to machielo mar Elija.” 6 Ne ok ongʼeyo gima dowachi nikech luoro nogoyogi.\n7 Bangʼ mano boche polo nobiro apoya moumogi, kendo dwol moro moa e boche polo nowacho niya, “Ma en Wuoda mahero, winjeuru!”\n8 Apoya nono kane pod gingʼicho, ne ok gichako gineno ngʼato kani kodgi makmana Yesu kende.\n9 Kane oyudo gilor gia ewi got, Yesu nosiemogi ni kik giwachne ngʼato angʼata gima ne giseneno nyaka chop kinde ma Wuod Dhano nochier koa kuom joma otho. 10 Jopuonjre nokano wachni e chunygi, ka gipenjore e chunygi tiend “chier aa kuom joma otho.”\n11 Bangʼe negipenje niya, “Angʼo momiyo jopuonj chik wacho ni Elija nyaka bi mokwongo?”\n12 Yesu nodwokogi niya, “Kuom adiera, Elija nyaka kuong bi mondo olos gik moko duto odok kare. Koro to ere gimomiyo ondiki ni Wuod Dhano nyaka yud sand mathoth mi ji kwede? 13 To awachonu ni Elija koro osebiro, kendo gisetimone gimoro amora mane gihero mana kaka ondiki kuome.”\nChang mar wuowi man-gi jachien marach\n14 Kane gidwogo ir jopuonjre mamoko, negineno oganda maduongʼ kolworogi kendo ka jopuonj Chik mino kodgi wach. 15 To sano sano ka ji duto noneno Yesu, negiyil mi giringo ire mondo gimose.\n16 Yesu nopenjogi niya, “Angʼo ma uminoe wach kodgi?”\n17 Ngʼat moro e dier oganda nodwoke niya, “Japuonj, ne akeloni wuoda ma jachien marach opongʼo kendo oloko momo. 18 E sa ma jachiendno donjo kuome to goye piny, buoyo wuok e dhoge, kendo omuodo lake mi dende tal. Ne akwayo jopuonjreni mondo oriemb jachiendni oko to ne otamogi.”\n19 Yesu nodwokogi kawacho niya, “Yaye, tiengʼ maonge gi yie ni, anabed kodu nyaka karangʼo? Keluru ane wuowino.”\n20 Negikele to ka jachiendno noneno Yesu, nomiyo rawerano opodho kariere ka ja-ndulme mi nongʼielore e lowo amingʼa ka dhoge wuok buoyo.\n21 Yesu nopenjo wuon rawerano niya, “Osebedo kochal kama kinde maromo nade?”\nTo en nodwoke niya, “Osebedo kamano nyaka oa e tin-ne. 22 Kendo kinde moko jachiendno osebedo ka chumbe ei mach kata e pi, mondo onege. Omiyo kinyalo timo gimoro to yie ikechwa kendo ikonywa.”\n23 Yesu nowachone niya, “Ere gima omiyo iwacho ni, ‘Kinyalo?’ Gik moko duto nyalo timore ni ngʼat moyie.”\n24 Gikanyono wuon wuowino noywagore kawacho niya, “An gi yie, to konya nikech yiena orem.”\n25 Kane Yesu oneno ka ji moko ringo biro kama gintie, nochiko jachien marachno kowacho niya, “In jachien ma ite odino kendo ma momoni, achiki ni aa kuome kendo kik ichak idonj kuome kendo.”\n26 Jachiendno nokok gi dwol ma liyore mi nogoye piny kogwecho matek, bangʼe noa kuome. Noweyo wuowino mana ka gima otho, mi ji mangʼeny owacho niya, “Otho.” 27 To Yesu nomako bad wuowino mokonye aa malo mochungʼ.\n28 Kane Yesu osedonjo e ot, jopuonjrene nopenje kar kende niya, “Angʼo momiyo wan ne ok wanyal golo jachiendno?”\n29 Nodwoko niya, “Jachien machal kama inyalo golo mana kuom lamo kod tweyo chiemo.”\n30 Negia kanyo mi gikadho e dier Galili, to Yesu ne ok dwar mondo ngʼato ongʼe kuma negintie, 31 nikech nopuonjo jopuonjrene. Nowachonegi niya, “Wuod Dhano ibiro ndhogi mi keti e lwet ji. Gibiro nege, to bangʼ ndalo adek obiro chier.” 32 To ne ok giwinjo tiend gimane onyisogi, to bende negiluor mar penje mondo gingʼe tiende.\nEn ngʼat mane maduongʼ moloyo?\n33 Negichopo Kapernaum, kendo ka koro ne en e ot, nopenjogi niya, “Wach angʼo mane ugoyoe mbaka e yo?” 34 To jopuonjrene nolingʼ ma ok odwoke nikech e yo ne oyudo gigoyo mbaka ni en ngʼa kuomgi maduongʼ moloyo.\n35 Ka koro Yesu nobedo piny, noluongo jopuonjrene apar gariyo ire mowachonegi niya, “Ka ngʼato dwaro ni mondo otel to nyaka odwokre chien mogik, mi obed jatij ji duto.”\n36 Kosewacho kamano to nokawo nyathi matin mokete ochungʼ e nyim ji duto. Nomako lwet nyathino, kowachonegi niya, 37 “Ngʼato angʼata morwako achiel kuom nyithindo matindogi e nyinga, orwaka An awuon, to bende ngʼato angʼata morwaka ok An ema orwaka, to orwako jal mane oora.”\nNgʼat ma ok ked kodwa en jakorwa\n38 Johana nowachone niya, “Japuonj, ne waneno ngʼato ka golo jochiende e nyingi, to ne watame mondo owe timo kamano nikech ne ok en achiel kuomwa.”\n39 To Yesu nowacho niya, “Kik utame nikech onge ngʼat manyalo timo hono e nyinga manyalo loko pache bangʼ thuolo manok mi owach gimoro marach kuoma, 40 nimar ngʼato angʼata ma ok mon kodwa en jakorwa. 41 Awachonu adier ni ngʼato angʼata mamiyou pi e okombe e nyinga, nikech un jo-Kristo pokne ok nobaye ngangʼ.\nRwako nyawadu e richo\n42 “To bende ka ngʼato omiyo jomatindo moyie kuomagi odonjo e richo, to dibed maber ka otwene pongʼ marangʼongo e ngʼute ma onyumego e nam. 43 Ka lweti miyo idonjo e richo to ngʼade oko. Ber moloyo kidonjo e ngima ka ionge lweti moloyo kidhi gi lwetegi ariyo e gehena, [ 44 kama\n“ ‘kute machamo ji ok thoe\nkendo mach bende ok thoe’].*\n45 To kapo ni tiendi ema teri e richo to ngʼade oko. Ber moloyo kidonjo e ngima kingʼol kar donjo e gehena gi tiende ariyo, [ 46 kama\nkendo mach bende ok thoe’].†\n47 To ka en wangʼi ema miyo itimo richo to lodhe oko. Ber moloyo kidonjo e pinyruoth Nyasaye gi wangʼ achiel kar bedo gi wenge ariyo to owiti e gehena, 48 kama\n“ ‘kute machamo ji ok thoe,\nkendo mach bende ok thoe.’‡\n49 Ngʼato ka ngʼato ibiro pwodho gi mach.\n50 “Chumbi ber, to ka ndhathe orumo to ere kaka dichak imi obed gi ndhathe kendo? Beduru ka ndhath chumbi un uwegi, kendo beduru gi kwe ngʼato gi ngʼato.”\n* 9:44 Loko moko mag Muma otiyo gi weche mantie e Mar 9:48. † 9:46 Loko moko mag Muma otiyo gi weche mantie e Mar 9:48. ‡ 9:48 Isa 66:24


En Mich Mane ma Wanyalo Miyo Nyasaye?\nOhinga mar Jarito—Gocho mar Puonjruok | Novemba 2018\nSOM E Afrikaans Albanian Alur Amharic Amis Arabic Armenian Armenian (Ma Imbo) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Bulgarian Cakchiquel Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitonga (Zimbabwe) Chitumbuka Chiyao Chol Cibemba Cinyanja Croatian Czech Damara Dangme Danish Dhok mar Ranyisi ma South African Dholuo Douala Dutch Edo Efik Esan Estonian Ewe Faransa Fijian Finnish Fon Ga Garifuna Georgian German Greek Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kisungu Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luvale Macedonia Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Nothern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curacao) Persian Pidgin (West Africa) Polish Ponapean Portuguese Portuguese (Portugal) Punjabi Quebec (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojalabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nEn Mich Mane ma Wanyalo Miyo Jehova?\nYESU nowacho niya: “Chiwo kelo mor mogundho moloyo kawo.” (Tich 20:35) Adiera makendeno otudore gi winjruok ma wan-go gi Jehova. Ang’o momiyo en kamano? Jehova osemiyowa mich mang’eny ma miyo wabedo ma mor, to pod wanyalo yudo mor mathoth ka wan be wamiyo Jehova mich. En mich mane ma wanyalo miyo Jehova? Ngeche 3:9 wacho niya: “Mi Jehova duong’ kichiwone gigi.” Gigewa oriwo thuolowa, nyalo moko monyuolwago, tekowa, kod mwanduwa. Sama watiyo gi gigo e siro lamo madier, wamiyo Jehova mich, to timo kamano kelonwa mor mogundho.\nKodok korka miyo Jehova mwanduwa, ang’o ma biro konyowa mondo wiwa kik wil gi timo kamano? Jaote Paulo nonyiso Jokristo ma ne ni Korintho ni ‘giket gimoro tenge’ ma ne gidhi golo kaka chiwo. (1 Kor. 16:2) Inyalo timo nang’o kapo ni idwa ng’eyo weche momedore e wi yore ma inyalo gologo chiwo e pinyu? ne ane weche man piny kaeni.\nNitie pinje moko ma pod ok nyal golie chiwo kokalo kuom Intanet. Yore mitiyogo e pinje ma kamago oler e websait monyis malo ka. Pinje moko ketoga e websaitno penjo ma ji ohero penjo e wi golo chiwo kod dwokogi, mondo okony joma diher timo kamano.\nYo Mayot mar Golo Chiwo Kokalo Kuom Intanet\nCHOPO KANYO YOT\nNdik adres mar donate.jw.org e browser moro amora\nE kama kwongo yawore e JW Library®, di kama ondik ni “Donations”\nTIYO KODE YOT\nInyalo golo chiwo dichiel kende, kata inyalo yiero mondo igol kinde ka kinde ne:\nTij Piny Mangima\nTije mag Kanyakla\nChokruok Maduong’ mar Ndalo Adek\nChokruok mar Alwora\n“Ng’iew Adiera Kendo Kik Iuse”\n‘Nawuoth e Adierani’\nGen Jehova Mondo Ibed Mangima!\nEn Ng’a ma Chiko Pachi?\nBe Itemo Matek Mondo Pachi Ochal gi Pach Jehova?\nText Yore mag golo buge mag digital OHINGA MAR JARITO—GOCHO MAR PUONJRUOK Novemba 2018\nOHINGA MAR JARITO—GOCHO MAR PUONJRUOK Novemba 2018


Isaya 48 | Bible e Intanet | New World Translation\nSOM E Afrikaans Albanian Amharic Arabic Armenian Azerbaijani Azerbaijani (Cyrillic) Batak (Karo) Batak (Toba) Bislama Bulgarian Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Cibemba Croatian Cuban Sign Language Czech Danish Dhok Mitiyoe gi Ranyisi ma Jamaica Dhok Mitiyoe gi Ranyisi ma Nigeria Dhok mar Ranyis ma Nicaraguan Dhok mar Ranyisi ma (Chinese) Dhok mar Ranyisi ma Australian Dhok mar Ranyisi ma Austrian Dhok mar Ranyisi ma Bolivian Dhok mar Ranyisi ma Brazilian Dhok mar Ranyisi ma Chilean Dhok mar Ranyisi ma Colombian Dhok mar Ranyisi ma Costa Rican Dhok mar Ranyisi ma Croatian Dhok mar Ranyisi ma Czech Dhok mar Ranyisi ma Dutch Dhok mar Ranyisi ma Ecuadorian Dhok mar Ranyisi ma Faransa Dhok mar Ranyisi ma Filipino Dhok mar Ranyisi ma Greek Dhok mar Ranyisi ma Guatemalan Dhok mar Ranyisi ma Honduras Dhok mar Ranyisi ma Hungarian Dhok mar Ranyisi ma Indonesian Dhok mar Ranyisi ma Ingresa Dhok mar Ranyisi ma Irish Dhok mar Ranyisi ma Israeli Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Jerman Dhok mar Ranyisi ma Korean Dhok mar Ranyisi ma Mexican Dhok mar Ranyisi ma New Zealand Dhok mar Ranyisi ma Panamanian Dhok mar Ranyisi ma Paraguayan Dhok mar Ranyisi ma Peruvian Dhok mar Ranyisi ma Polish Dhok mar Ranyisi ma Portuguese Dhok mar Ranyisi ma Quebec Dhok mar Ranyisi ma Russian Dhok mar Ranyisi ma South African Dhok mar Ranyisi ma Spanish Dhok mar Ranyisi ma Swedish Dhok mar Ranyisi ma Swiss German Dhok mar Ranyisi ma Taiwanese Dhok mar Ranyisi ma Thai Dhok mar Ranyisi ma Venezuelan Dhok mar Ranyisi ma Zimbabwe Dhok mar ranyisi ma Amerka Dhok mar ranyisi ma Argentinian Dholuo Dutch Efik Estonian Ewe Faransa Fijian Finnish Ga Georgian German Ghanaian Sign Language Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Igbo Iloko Indian Sign Language Indonesian Isoko Italian Japanese Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kisungu Kongo Korean Latvian Lingala Lithuanian Luganda Luvale Macedonia Madagascar Sign Language Malagasy Malay Malayalam Malaysian Sign Language Maltese Marathi Maya Mozambican Sign Language Myanmar Nepali Nias Norwegian Nzema Oromo Ossetian Otetela Pangasinan Persian Polish Portuguese Portuguese (Portugal) Punjabi Quebec (Ancash) Quechua (Ayacucho) Romanian Russian Salvadoran Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovak Sign Language Slovenian Slovenian Sign Language Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Vietnamese Waray-Waray Xhosa Yoruba Zambian Sign Language Zulu\nIsiemo Israel kendo ipwodhe (1-11)\nJehova biro kumo Babulon (12-16a)\nPuonj mag Nyasaye kelo ber (16b-19)\n“Wuoguru ua Babulon!” (20-22)\n48 Winjuru wachni un joka Jakobo,Un jo ma luongore gi nying Israel+Kendo mosebiro koa e pige mag Juda,*Un jo ma kuong’ore gi nying Jehova+Kendo ma luongo nying Nyasach IsraelTo gadiera kendo e yo makare.+ 2 Nimar giwacho ni gidak e dala maler+Kendo gisirore kuom Nyasach Israel,+Ma nyinge en Jehova Nyasach oganda lweny. 3 “Chon gi lala ne akoro weche moko, mi ne gitimore. Ne ahulogi gi dhoga awuon,Kendo ne uwinjogi.+ Ne akawo okang’ mapiyo, mi gitimore.+ 4 Nikech nang’eyo ni wiu tek,Ng’utu tek ka nyinyo kendo lela wang’u tek ka mula,+ 5 Ne anyisou gigo chon. Ne anyisougi ka pok ne gitimore,Mondo kik uwach ni sanambeu e motimogi,Kendo ni kido ma ne upayo kod ma ne uthedho gi chuma e ma notimogi. 6 Useneno kendo usewinjo gigi duto. Donge koro ubiro hulogi?+ Chakre sani abiro nyisou gik manyien,+Gik mopandi ma pok uwinjoga. 7 Ne ok achueyo gigo chon, to achueyogi mana sani,Ne ok uwinjogi chon, to uwinjogi mana kawuono,Mondo kik uwach ni ne ung’eyo gigo chon. 8 Adier, pok uwinjogi+ kendo pok ung’eyogi,Kendo itu ne pok oyawore e ndalo machon. Nimar ang’eyo ni un jo andhoga,+Kendo usebedo joricho chakre ne nyuolu.+ 9 To abiro geng’o mirimba nikech nyinga,+Abiro hora mos kodu mondo ayud pak,Ok abi tiekou.+ 10 Neuru! Asepwodhou, to ok kaka ipwodho fedha e mach.+ Asetemou* e chandruok mager ka mach.+ 11 Abiro kawo okang’ nikech nyinga,+Ere kaka anyalo weyou mondo uchid nyinga?+ Ok anami ng’ato ang’ata duong’na. 12 Yaye Jakobo kod Israel ma aseluongo, winjauru. Ok alokra.+ An e mokwongo; An e mogik.+ 13 Lweta e ma noketo mise mar piny,+Lweta ma korachwich e ma noyaro polo.+ Ka aluongogi, to gichung’ malo. 14 Un duto chokreuru mondo uwinji. Ng’ano kuomgi mosehulo gik ma biro timoregi? Jehova osehero ng’atno.+ Obiro timo gima odwaro ne Babulon,+Kendo lwete biro goyo Jo-Kaldea.+ 15 An awuon asewacho mano, kendo aseluonge.+ Asekele, kendo gik mochano biro dhi maber.+ 16 Suduru machiegni mondo uwinj wachni. Chakre chon pok apando wach moro amora.+ Ka gigo nochakore, ne antie kanyo.” Kendo koro Jehova Wuon Loch Duto oseora kaachiel gi rohone. 17 Ma e gima Jehova Jawarni, kendo Ng’at Maler mar Israel owacho:+ “An Jehova NyasachiMa puonji mondo iyud ber,+Ma tayi e yo monego iwuothie.+ 18 Mad niwinjie chikna!+ Dine ibedo gi kuwe kaka aora+Kendo timni makare dobedo kaka apaka manie nam.+ 19 Kothi dobedo mang’eny ka kuoyoNyikwayi bende dobedo mang’eny ka kuoyo.+ Nyingegi dine ok ong’ad oko, kendo dine ok oruchi e nyima.” 20 Wuoguru ua Babulon!+ Ringuru ua kuom Jo-Kaldea! Landuru wachno gi mor! Ee, huleuru!+ Landeuru nyaka e tunge piny.+ Wachuru ni: “Jehova osewaro jatichne Jakobo.+ 21 Riyo ne ok oloyogi ka ne otelonegi e thim.+ Ne omiyo pi owuoknegi e lwanda; Ne obaro lwanda mi pi mang’eny obubnie.”+ 22 Jehova owacho niya: “Joricho ok nobed gi kuwe.”+\n^ Kata nyalo bedo, “Kendo koth Juda.”\n^ Kata, “Asenonou.” Kata nyalo bedo, “Aseyierou.”


Rumi 14 - Holy Bible [Luo Bible 2020] - (Rum 14)\nRwakuru ngʼama yie mare yomyom ma ok umino kode wach kuom weche ma pod en-go gi kiawa.\nNgʼato nyalo bedo gi yie mar chamo chiemo moro amora, to ngʼat machielo ma yiene yomyom chamo mana alot kende.\nKik ngʼat machamo gik moko duto buon ngʼat ma ok cham, kendo ngʼat ma ok cham gik moko duto bende kik ngʼad bura ne ngʼat machamo, nikech Nyasaye oserwake.\nIn to in ngʼa ma inyalo ngʼado bura ne jatich ngʼat machielo? Kochungʼ kata kopodho, to obadho mana ruodhe owuon, kendo obiro mi ochungʼ motegno nimar Ruoth nigi teko mar miyo ochungʼ.\nNgʼat achiel neno ni odiechiengʼ moro ler mohingo machielo; ngʼat machielo to okaw odiechienge duto ni romre. Ngʼato ka ngʼato mondo obed gi ratiro e pache owuon.\nNgʼat mokawo odiechiengʼ moro ni duongʼ moloyo machielo timo kamano mondo omi Ruoth duongʼ. Ngʼat machamo ringʼo bende chiemo kamiyo Ruoth duongʼ, nikech ogoyo erokamano ne Nyasaye. Kamano bende, ngʼat ma ok chiem bende ok chiem kuom miyo Ruoth duongʼ, kendo ogoyo erokamano ne Nyasaye.\nNimar onge ngʼato kuomwa mangimane en mare owuon, kendo onge ngʼato kuomwa mathone en mare owuon.\nKa wangima to wangima ni Ruoth; kendo ka watho to bende watho ne Ruoth.\nMa emomiyo Kristo notho mochako odoko mangima kendo mondo obed Ruodh joma ngima gi joma otho duto kaachiel.\nKoro angʼo momiyo in ingʼado bura ni nyawadu? Koso in ijaro nyawadu nangʼo? Nimar wan duto wabiro chungʼ e nyim kom bura mar Nyasaye.\nMana kaka ondiki: “An Jehova Nyasaye, ‘Akwongʼora gi nyinga awuon, ni ji duto nogo chong-gi piny e nyima kendo ngʼato ka ngʼato nohul ni an e Nyasaye.’ ”\nOmiyo ngʼato ka ngʼato kuomwa nodwok wach man kuome owuon ni Nyasaye.\nKuom mano, waweuru ngʼado ne jowetewa bura. Kar timo kamano to temuru matek mondo kik ngʼato kuomu oket rachwany kata ragengʼ e yor nyawadgi.\nKaka ngʼama ni ei Ruoth Yesu, angʼeyo malongʼo ni onge chiemo ma ok ler kende owuon. To ka ngʼato okawo gimoro ni ok ler, to gino dokone ma ok ler ne en owuon.\nKapo ni gima ichamo miyo wadu hinyore, to mano nyiso ni iseweyo wuotho e hera. Kik iyie gima ichamo chwany ngʼat mane Kristo othone.\nOmiyo kik iyie mondo gima ikawo ni ber, ji wuoye kaka gima rach.\nNimar pinyruodh Nyasaye ok en chiemo gi metho, to en ngima makare gi kwe kod mor ei Roho Maler,\nnikech ngʼama tiyo ne Kristo e yo machal kama ema longʼo ne Nyasaye, kendo ngʼat ma kamano ema ji oyiego.\nKuom mano, watemuru matek mondo watim gima kelo kwe kendo ma wanyalo jiworego ngʼato gi ngʼato.\nKik iketh tich Nyasaye nikech wach chiemo. Chiemo duto ler, to ok ber mondo ngʼato ocham gimoro amora mamiyo ngʼat machielo podho.\nOk ber mondo icham ringʼo kata imadh divai, kata itim gimoro amora manyalo miyo nyawadu podhi.\nOmiyo gimoro amora ma iyie e chunyi kuom wechegi ni ber keti obedni malingʼ-lingʼ e kindi gi Nyasaye. Ogwedh ngʼatno ma chunye ok ngʼadne bura kuom gima oparo ni ber.\nTo ngʼat machiemo ka nigi kiawa e chunye bura oloyo kapo ochiemo nikech ok ochiem kuom yie; to gik moko duto motim ka ok oa kuom yie en richo.


1 Korintho 5:11-13\n To koro andikonu mondo kik ubedi e kanyakla gi ngʼato angʼata maluongore ni owadu kuom Ruoth, to pod terore, kata ma jawuoro, kata malamo nyiseche manono, kata ma jaketh nying ji, kata ma jamer, kata ma jamecho. Ngʼat ma kamano kata chiemo kik uchiemgo. Donge ok en tichna mondo angʼad bura ne joma ok jo-Kristo? Donge joma osebedo e kanyakla mar joma oyie ema onego ungʼadnigi bura? Nyasaye biro ngʼado bura ni joma ni oko, omiyo riemburu jarichono oa e dieru.\n1 Petro 3:8-9\n Mogik, neuru ni un duto un gi chuny achiel kod paro achiel, kuheroru kaka owete, kendo beduru mamuol kendo mangʼwon. Kik uchul richo kar richo, kata ayany kar ayany kar timo kamano to gwedhuru agwedha, nikech mano omiyo noluongou, mondo uyud gweth.\nNgʼat mawuotho gi ngʼama riek bedo mariek, to osiep joma ofuwo hinyore.\nnikech Nyasaye ok dew wangʼ ji.\n Rwakuru ngʼama yie mare yomyom ma ok umino kode wach kuom weche ma pod en-go gi kiawa. Ngʼato nyalo bedo gi yie mar chamo chiemo moro amora, to ngʼat machielo ma yiene yomyom chamo mana alot kende.\n Eka Yesu nowachonegi niya, “An e makati mar ngima. Ngʼama obiro ira kech ok noka, kendo ngʼama oyie kuoma riyo ok nolo ngangʼ. To mana kaka nyocha anyisou, usenena to pod udagi yie kuoma. Joma Wuoro omiya duto biro ira, kendo ngʼato angʼata mobiro ira ok anariembi ngangʼ.\n Kuom mano, kaka un jo-Nyasaye moyiero, maler kendo mogeno, rwakreuru gi kech, gi miwafu, gi bolruok, gi muolo, kod kinda. Beduru joma oyie kawo nyawo mar jowadgi kendo ka weyo ni nyawadgi kethone. Weneuru ji richogi kaka Ruoth bende noweyonu richou. To moloyo ni mago duto, rwakreuru gihera, mariwo wechegi duto mi giwinjre kaka gimoro achiel.\n “Usewinjo ni nowachi ni, ‘Wangʼ kar wangʼ kendo lak kar lak.’ Anto anyisou ni kik utam ngʼat marach timo gima odwaro timo. Ka ngʼato othalo lembi ma korachwich to lokne komachielo bende, kendo ka ngʼato dwaro yalo kodi mondo okaw lawi mar akor to wene kotini bende. Ka ngʼato ochuni mondo ikowe kilomita achiel gi nus to dhi kode kilomita adek. Ka ngʼato okwayi gimoro to miyeuru, kendo kik ilok kiti ne ngʼat madwaro ni ihole gimoro.\n “Eka Ruoth nowach ne joma ni e bade korachwich ni, ‘Biuru, un joma ogwedhi mag Wuora; kawuru girkeni maru, pinyruoth mane oiknu nyaka aa chwech piny. Nimar ne adenyo to ne umiya gimoro achamo; riyo noloya, to ne umiya gimoro amodho; ne an wendo; kendo nurwaka ei ot; ne achando lewni, kendo ne urwaka; ne atuo kendo ne urita; ne an e od twech, kendo ne ubiro lima.’  “Eka joma karego nodwoke ni, ‘Ruoth, karangʼo mane wanenie kidenyo mi wamiyi chiemo, kata ka riyo oloyi, mi wamiyi gimoro imodho? Karangʼo mane wanenie ka in wendo mi warwaki ei ot, kata kichando lewni mi warwaki? Karangʼo mane waneni ka ituo kata ka in e od twech mi walimi?’  “To Ruoth nodwokgi ni, ‘Awachonu adier ni, gimoro amora mane utimo ne achiel kuom owetenagi matinie mogik, ne utimona.’\n Wan joma otegno nyaka watingʼ nyawo mar joma yomyom ma ok watimo mana gik mamorowa wan wawegi. Ngʼato ka ngʼato kuomwa nyaka tim gik mamoro nyawadgi, ka en gi paro maber mar gere. Nimar kata Kristo bende ne ok otimo gik mamore en owuon, to mana kaka ondiki: “Ayany duto mag joma yanyi nolwar kuoma.” Nimar weche duto ma nondiki e ndalo machon, nondiki mondo opuonjwa, mondo kwachungʼ motegno kendo ka wajiwore gi Ndiko, to wanyalo bedo gi geno. Mad Nyasaye mamiyo ji kinda kendo ma jiwo ji, omi ubed gi chuny achiel e kindu uwegi, kendo kuluwo Kristo Yesu, mondo ka un gi chuny achiel kendo uwacho gi chuny achiel kamano, to umi Nyasaye ma wuon Ruodhwa Yesu Kristo duongʼ. Kuom mano, rwakuru joweteu mana kaka Kristo bende norwakou eka Nyasaye oyud pak.\n Koro angʼo momiyo in ingʼado bura ni nyawadu? Koso in ijaro nyawadu nangʼo? Nimar wan duto wabiro chungʼ e nyim kom bura mar Nyasaye. Mana kaka ondiki: “An Jehova Nyasaye, ‘Akwongʼora gi nyinga awuon, ni ji duto nogo chong-gi piny e nyima kendo ngʼato ka ngʼato nohul ni an e Nyasaye.’ ” Omiyo ngʼato ka ngʼato kuomwa nodwok wach man kuome owuon ni Nyasaye. Kuom mano, waweuru ngʼado ne jowetewa bura. Kar timo kamano to temuru matek mondo kik ngʼato kuomu oket rachwany kata ragengʼ e yor nyawadgi. Kaka ngʼama ni ei Ruoth Yesu, angʼeyo malongʼo ni onge chiemo ma ok ler kende owuon. To ka ngʼato okawo gimoro ni ok ler, to gino dokone ma ok ler ne en owuon. Kapo ni gima ichamo miyo wadu hinyore, to mano nyiso ni iseweyo wuotho e hera. Kik iyie gima ichamo chwany ngʼat mane Kristo othone. Omiyo kik iyie mondo gima ikawo ni ber, ji wuoye kaka gima rach. Nimar pinyruodh Nyasaye ok en chiemo gi metho, to en ngima makare gi kwe kod mor ei Roho Maler, nikech ngʼama tiyo ne Kristo e yo machal kama ema longʼo ne Nyasaye, kendo ngʼat ma kamano ema ji oyiego. Kuom mano, watemuru matek mondo watim gima kelo kwe kendo ma wanyalo jiworego ngʼato gi ngʼato.


JO-KASIPUL GI JO-KABONDO\nJOKA-OMIERI: Sipul nonyuomo dhako moro miluongoni Bondo. Bondo onyuolo yawuoyi kaka; Omala, Achieng’, Onyango, Otieno kod Odera. Nochako onyuomo dhako moro to kare ok nodhi maber, joge moko matin pod odak but sikul Ringa ei Kojwach kod dir Oyugis Nyaka tong' Kisii.\nSipul nochako onyuomo dhako machielo miluongoni Apiyo. Nonyuolo nyathi ma wuoyi maduong' noluongeni Okal, sani oloso dhood jo-Kokal dalagi Mig. Samson Okati Opiyo (owad g'Ogira). Nochako onyuolo yawuoyi moko kaka; Ojwach kod Apuoyo. . Kuom mano oganda gi duto ema loso lokeson ma yande iluongoni Kasipul sani piny owacho (sirikal) osekidhe e kidienje matindo tindo ma koro ginyalo romo lokesonde ariyo kata adek.\nOmala bende nonyuomo mon buora to wuode achiel kende ema kare ochung', kendo emogero gweng' masani iluongoni Kabondo dalagi Mig. Mishael Anyango ma yande obedo ruodh Kabondo kuom ndalo mogwarore. Omala nyinge nolal mit nying' min mare ema koro ong'ere kata kamano iwinjo ka ji wachoni Kabondo ya-K'Omala.\nJodongo moko bende medo poroni Sipul Nonyuomo dhako machielo en; Adungu nyar Uyoma, adieri tamowa ng'eyo kaeri kata kamano, jodong Kasipul e duond wuon Abila Mig. Ajos wuod Atiga Ny'Ochola kod Sammy Okati Opiyo (owad g'Ogira) nomedo fwenyoni Adungu nonyuolo Owidi, kane Owidi osebedo ng'at maduong' nonyuomo Opondo (kuom hawi marach nochweyo migumba). Nochako onyuomo Olal, nonyuolo wuoyi achiel kende noluongeni Okoth.\nDhako mar adek en Anyango masani oloso gweng' mar Kanyango dalagi wuon Abila mar Jaluo dot Kom kendo Jagoro mongirore; Ngire Ogello Mak'Okullo (Ajos wuod Atiga Ny'Ochola).\nJoka-Omieri sani oloso dhoudi kaka; Kanyango, Kodera, Kokal, Konyango, Kotieno, Kojwach, Kachieng kod dhoudi moko matindo tindo. Jak’Omala moko nodong Kabondo moko to odak K’Auma e dho nam.\nMago duto ema iluongoni Kasipul-Kabondo. Jodak moko bende sani koro oriwore kod jo-Kasipul gin; jo-Agoro kod jo-Kabar, gidak machiegni chiro K'Oyugi kod dir Agoro Sare sikul. Jo-Karateng' moko bende koro odoko jogweng' dalagi Mig. Caleb Ouko (CALO).\nOmala kane Sipul osetho to nokawo min’gi odhi ogone dala e dho-nam kama iluongoni K’Auma kendo dalano noluongo gi nying' min mare; Bondo. Koro kama sani iluongoni Kasipul – Kabondo en gweng' maduong’.\nDala Rachuonyo sani ema omako gweng' mogerie opise mag distrikt mar Rachuonyo miluongoni Kosele kod Oyugis, Ringa, Kadongo, Oriang’ Chabera kod chirni moko matindo tindo. Sani gweng’no ogerore moloyo kata mana gwenge man ei Rachuonyo distrikt mangima. Mano e hawi mane Omieri okelo ne Rachuonyo.\nJoka-Ndaya mamoko bende ogero mier but dho-nam Lolwe kata kamano gi kikore kod jodak mathoth ahinya. Jo-Kamser, jo-Wagwe kod dhout Alego moko bende odak e dho-nam nachiegni Simbi Nyaima.


swfchan: Nya Nya Nya 2 (Gegege no Kitaro)-13.swf (#53271)\n3.31 MiB 00:16\nStory. Furry, Light. Porn, Loli, Vaginal. Misc, Mute, Moonspeak, Unoriginal, Series, Unfinished.\nCreated: 1/7 -2022 03:32:58 Last modified: 1/7 -2022 03:32:58 Server time: 1/7 -2022 03:32:58


Yesu Chiero Wuod Dhako Moro ma Chi Liel e taon mar Nain | Ngima mar Yesu\nYESU CHIERO WUOWI MORO E TAON MAR NAIN\nMapiyo bang’ chango jatij jatend-askeche, Yesu wuok Kapernaum kodhi Nain, ma en taon man kilomita 32 yo milambo. Yesu ok wuoth kende. En gi jopuonjrene kod oganda mang’ongo. Seche mag odhiambo okayo machiegni, kendo nenore ni Yesu kod joma en-go chiegni chopo e alwora mar Nain. Kanyo giromoe gi Jo-Yahudi mang’eny ma wuotho ka gidhi yiko rawera moro oko mar taondno.\nNg’at ma nigi lit moloyo en min rawerano. Miyono en chi liel, kendo nyathine achiel kende ma ne en-go koro otho. Wuodeno kende e ng’at ma ne en-go bang’ tho chwore. Nyaka bed ni ne giherore ahinya gi wuodeno. Kendo wuodeno e ma nogeno ni nyalo konye e kinde ma biro. Koro wuodeno bende otho. En ng’a ma koro biro rite?\nSama Yesu oneno dhakono, chuny Yesu chandore nikech lit kod kuyo ma dhakono nigo. Okeche kendo ohoye kowachone niya: “We ywak.” Mopogore gi mano, nitie gima chielo ma Yesu timo. Osudo machiegni kae to omulo gima oting’ie rawera mothono. (Luka 7:13, 14) Okang’ mokawono miyo joma ywak chung’ kar tiendgi. Nyaka bed ni thothgi penjore kama: ‘Mae tiende ang’o, to ang’o ma odwaro timo’?\nTo nade joma osebedo ka wuotho gi Yesu kendo moseneno honni motimo kaka chango tuoche mopogore opogore? Nyalo bedo ni pok ginenoga ka Yesu ochiero ng’ato koa kuom joma otho. En adier ni nitie joma nosechier e ndalo machon. Kata kamano, be Yesu nyalo timo gima kamano? (1 Ruodhi 17:17-23; 2 Ruodhi 4:32-37) Yesu chiko niya: “Rawera, awachoni ni, a malo!” (Luka 7:14) To mano e gima timore. Rawerano bet piny kendo ochako wuoyo! Yesu chiwe ne min mare ma koro mor ma tamre gi nono. Koro chi lielno ok ni kende kendo.\nBang’ neno ni koro rawerano ngima gadier, ji pako Jehova ma e Jachiw-Ngima. Giwacho niya: “Osechung janabi maduong’ e dierwa.” Jomamoko ong’eyo ni gima ber ma Yesu oa timono otudore gi weche ma ne okor. Omiyo, giwacho kama: “Nyasaye oseparo joge.” (Luka 7:16) Wach chier mar rawerano landore mapiyo nyaka e pinje molworo pinyno, kendo nyalo bedo ni wachno chopo nyaka Nazareth taondgi Yesu, man kilomita 10 kama kiwuok Nain. Wachno landore nyaka mwalo Judea yo milambo.\nJohana Jabatiso pod ni e jela, kendo ogombo ahinya ng’eyo honni ma Yesu timo. Jopuonjre mag Johana biro ire kendo nyise wach honni ma Yesu timo. Johana kawo wechego nade?\nAng’o ma timore sama Yesu chiegni chopo Nain?\nGima Yesu neno miyo owinjo nade, to okawo okang’ mane?\nJi timo ang’o bang’ neno hono ma Yesu otimo?


Wuowi ema rieny gi duongʼ maler mar Nyasaye, kendo en e kit Nyasaye hie momako gik moko duto gi wachne man-gi teko. Kane oseloso yor pwodhruok e richo to nobet piny e polo, e bat korachwich mar Nyasaye Man Malo Moloyo duto.\n“Mano kaka iduongʼ yaye Jehova Nyasaye Manyalo Gik Moko Duto! Onge ngʼama chalo kodi, kendo onge Nyasaye moro makmana in, kaka wasewinjo gi itwa wawegi?\nTo ngima mochwere ema: ni mondo gingʼeyi in Nyasaye makende mar adier, kod Yesu Kristo, Jal miseoro.\nNikech in iber kendo iweyo richo, yaye Ruoth Nyasaye in gihera mangʼeny kuom joma luongi.\nMa e fweny ma Nyasaye nomiyo Yesu Kristo mondo onyisgo jotichne gik manyaka timre mapiyo. Kristo nomiyo fwenyni ongʼere ka nooro malaikane mondo onyis Johana jatichne.\n Kane anene, ne apodho e tiende mana ka ngʼat motho. Eka noketo lwete ma korachwich kuoma mowachona niya, “Kik iluor. An e Jal Mokwongo kendo Jal Mogik. An e Jal Mangima; ne atho, to koro angima nyaka chiengʼ! An-gi rayaw mar tho kod mar piny joma otho.\n An kod Wuora wan achiel.” Kane jo-Yahudi owinjo wachno, negichako gikwanyo kite mondo gichielego, to Yesu nowachonegi niya, “Asenyisou honni madongo mangʼeny moa ka Wuora. Kuom honnigi duto, en mane kuomgi ma udwaro chielane gi kite?” Jo-Yahudi nodwoke niya, “Ok wachieli gi kite nikech honni madongo misetimo, to wachieli gi kite nikech iseyanyo Nyasaye. In mana dhano adhanani, ere kaka inyalo ketori ni in Nyasaye?”